Материалы за 14.05.2009 » Архив газеты "Йәшлек"\nХөрмәтле Башҡортостан Республикаһында Йәштәр фәне көндәрендә ҡатнашыусылар! ---\nРәсәйҙә – Йәштәр, Башҡортостанда Йәштәрҙең башланғыстарын яҡлау һәм үҫтереү йылында йәш ғалимдарҙың Волга буйы федераль округында I Йәш ғалимдар форумының һәм Башҡортостан Республикаһында I йәштәр фәне фестиваленә йыйылыуы ҡыуаныслы.\nЙәш ғалимдар форумы асылды Мәғәриф\nӨфөлә республикабыҙҙа иғлан ителгән Йәштәрҙең башланғыстарын яҡлау һәм үҫтереү йылының иң төп ваҡиғаһы – Йәштәр фәне көндәре асылды\nЙәштәр фәне көндәре «Йәштәр инновациялары салоны» күргәҙмәһе менән асылды. Уны асыу тантанаһында БР сәнәғәт, инвестиция һәм инновация сәйәсәте министры урынбаҫары, Башҡортостанда Йәштәр фәне көндәрен әҙерләү һәм үткәреү буйынса штабтың етәксеһе Роберт Ваһапов, мәғариф министры урынбаҫары Елена Козлова, йәштәр сәйәсәте, спорт һәм туризм министры урынбаҫары Салауат Сәғитов һәм башҡа рәсми вәкилдәр ҡатнашты.\nӨс һөйләм менән ---\nМилли йолаларыбыҙҙы, мәҙәниәтебеҙҙе һаҡлау һәм популярлаштырыу, студенттарҙың үҙ-ара аралашыуына шарттар булдырыу маҡсатында Республика халыҡ ижады үҙәгенең Мәҙәниәт йортонда яҡташтар осрашыуҙары үтәсәк. Өфөлә йәшәүсе һәм уҡыусы балаҡатайҙар бөгөн йыйыла. Ә Мәсетле районыныҡылар 15 майҙа киске сәғәт етелә осрашасаҡ.\nДонъя яңылыҡтары ---\nДАҒСТАНДА БОЕВИКТАР ЙӨРӨЙ\nДағстандың Хасавюрт һәм Казбек райондарында боевиктар барлығы асыҡланған, территорияла террорға ҡаршы операция режимы иғлан ителгән.\nФедераль именлек хеҙмәтенең республика буйынса идаралығының йәмәғәтселек менән бәйләнеш төркөмө вәкиле хәбәр итеүенсә, террорға ҡаршы операция режимы райондарҙың Эндирей, Арҡабаш, Ленинаул һәм Дылым ауылдарында индерелгән. Оператив мәғлүмәт буйынса, боевиктарҙың аныҡ ҡына һаны билдәле түгел, уларҙың Эндирей ауылы эргәһендә урманда булыуҙары билдәле. Террорсыларҙың булыуы ихтимал урынға хәүефһеҙлек органдарының өҫтәмә көстәре йыйыла башлаған.\nӨфө – Европа ҡалалары иҫәбендә ---\nӨфө ҡалаһы ҡала округы хакимиәтендә үткәрелгән сираттағы кәңәшмә наркотиктар ҡулланыуға һәм наркотиктарҙың законһыҙ әйләнешенә ҡаршы көрәш һөҙөмтәләренә һәм ошо йүнәлештә киләсәккә планлаштырылған эшмәкәрлеккә арналды\nРус мәктәбендә – Шәжәрә байрамы Башҡортостан\nНәҫелен белмәгән нәсәпһеҙ булыр, ти халыҡ мәҡәле. Йола буйынса, башҡорттар үҙ нәҫелдәрен ете быуынға тиклем белергә тейеш. Тик үҙ тамырҙарын, зат-ырыуҙарын белеүселәр күпме икән? Шәжәрә һүҙенең асылын аңламаған, нәҫел-нәсәп ептәре өҙөлгән кешеләр барҙыр беҙҙең арала, моғайын.\nӘҙер көйгә түләп бейегән билет хаҡы ҡайҙа китә? ---\nйәки Ҡайһы бер ауыл мәҙәниәт йорттары хеҙмәткәрҙәренең эшенә һүлпән ҡарауы хаҡында\nХәҙерге ваҡытта төрлө саралар үткәреү өсөн ҙур-ҙур биналар төҙөлгән. Шуға ла һәр бер байрамды ҡыҙыҡлы, матур, зауыҡлы итеп уҙғарыу мөмкинлеге бар. Президентыбыҙға рәхмәт, уның тырышлығы менән хатта бәләкәй ауылдарҙа ла мәҙәниәт йорттары ҡалҡып сыҡты. Ләкин улар буш тора. Был иһә урындағы мәҙәниәт хеҙмәткәрҙәренең эшләмәүе хаҡында һөйләй.


Хәйбуллала боҙ аҫтынан балыҡ тотоу буйынса ярыш үтте | ГТРК «Башкортостан» — Новости Уфы и РБ\nХәйбуллала боҙ аҫтынан балыҡ тотоу буйынса ярыш үтте\n20 марта 2017 — 16:02 ГТРК «Башкортостан»\nХәйбуллала боҙ аҫтынан балыҡ тотоу буйынса ярыш үтте.\nУнда 30-ҙан ашыу балыҡсы ҡатнашты. Ярышҡа ғаилә менән килеүселәр ҙә бар ине. Сәлих һәм Хөмәйрә Латыповтар ғаиләһе был йәһәттән күптәргә өлгө. Улар бар эштәрҙе лә бергә башҡара. Хатта балыҡ тоторға ла икәүләшеп килгәндәр. Ҡатын-ҡыҙҙар араһында был ярышта Хөмәйрә апайға етеүсе булманы


Вирусһыҙ картуф ҙур уңыш бирәсәк\nРәсәй ауыл хужалығы үҙәгенең Башҡортостан буйынса филиалы белгестәре Өфө районында урынлашҡан тәжрибә хужалығында вирусһыҙ картуф үҫентеләрен теплицаларға күсереп ултыртты. Бының өсөн ун теплица әҙерләнгәйне, бер теплицаға 500-600 үҫенте һыя. Шулай уҡ 3,5 гектар майҙанлыҡ баҫыуға вирусһыҙ картуф орлоҡтары ултыртылды.\nБыл майҙандан белгестәр 30 тонна самаһы уңыш алырға иҫәп тота.\nКартуфтың буласаҡ уңышын белгестәр тәүҙә лабораторияла пробиркала үҫтерә.\n– Әле картуф орлоҡтары бактериялы вирустар, бәшмәктәр менән зарарланған. Ә вирусһыҙы кәмендә биш йыл һәйбәт уңыш бирәсәк, мәҫәлән, сорт үҙенсәлектәренә ҡарап, һәр төптән 12-15 бәрәңге сығасаҡ. Беҙҙең орлоҡтар менән шәхси хужалыҡтар ҙа, баҡсасылар ҙа ҡыҙыҡһына, – тине филиалдың тәжрибә лабораторияһы мөдире Динара Ғарифуллина.\nФото: Лилиә Нуретдинова.


Хәбәрҙәр: “Ҙур егерме” Вашингтонға баҫым яһай.\n“Ҙур егерме” Вашингтонға баҫым яһай.\nМехиколағы “Ҙур егерме”саммиты пессимизм менән башланды. Көтөлгәнсә, үҙәк тема булып финанс көрсөгө һәм тәү сиратта АҠШ финанс дисбалансы торҙо. Донъяның алдынғы иҡтисад вәкилдәре, Америка өлөшләтә булһа ла бюджет дефициты һәм ғәйәт ҙур тышҡы бурыстары менән хәлде яйға һалһын өсөн, Вашингтонға етди баҫым яһарға ниәтләй.\nҺиндостандың финанс министры һөйләй:\n“АҠШ үҙенең финанс дисбалансына яуап табырға тейеш. Шишәмбе кем генә президент булһа ла, конгресс менән эшләргә һәм яуап эҙләргә тура киләсәк. Европа үҙ йортонда тәртип булдырырға тейеш. Минең уйымса, Европаның күрәһеләре алда әле. Унда ла, яуап табып, үҫеште тәьмин итеү юлдарын табырҙар, тип өмөтләнәм.”\nОсрашыу донъяла мөһим роль уйнаған илдәрҙәге етди үҙгәрештәр фонында бара: АҠШ-тағы президент һайлауҙарына бер нисә генә көн ҡалды, Ҡытай коммунистар фирҡәһенең съезы буласаҡ, ә уның һөҙөмтәләре буйынса Ҡытай етәкселегендә ҙур үҙгәрештәр көтөлә.


15 Март 2012, 11:31\n— Башҡортостан Республикаһының Нидерланд бизнесы менән килешеп эш итеүе буйынса ҙур мөмкинлектәр булыуын аңлайбыҙ. Беҙҙә бик матур тәбиғәт, ял итеү өсөн яҡшы мөмкинлектәр бар. Беҙҙең арала дуҫтарса мөнәсәбәттәр булыуын теләйем, - тине Рөстәм Хәмитов.\n— Иң мөһиме, бөгөн беҙ асыҡлыҡ һәм ғәҙеллек мөхитен булдырабыҙ. Һәм беҙҙең Хөкүмәт асыҡ, ғәҙел, граждандар мәнфәғәтен ҡәнәғәтләндереүгә йүнәлтелгән булараҡ эш итә. Беҙ лозунг та билдәләнек – «Халыҡ өсөн эшләү, халыҡ менән эшләү». Һәм уны республика граждандары дәррәү күтәреп алды, - тип һыҙыҡ өҫтөнә алды Президент.\n— Беҙҙең Нефтекама ҡалаһындағы завод Голландия компанияһы менән берлектә автобустар сығара. Беҙ DAF компанияһы менән республикала йөк автомобилдәрен етештереү мөмкинлектәре тураһында һөйләшеүҙәр алып барҙыҡ. Һәм ошо йүнәлештә һеҙҙең ярҙам итеүегеҙҙе теләр инек, һуңғы ваҡытта был һөйләшеүҙәр бер аҙ туҡтатылды. Был предприятие Башҡортостанда урынлашһын өсөн иң яҡшы, иң уңайлы шарттар булдырыр инек, - тип белдерҙе Рөстәм Хәмитов.\n— Бындай хеҙмәттәшлекте үҫтерергә теләр инек. Беҙ ит, һөт, картуф етештерергә әҙер. Һеҙҙең белемегеҙ һәм технологияғыҙ кәрәк. Шуға күрә хеҙмәттәшлек итеү варианттары күп. Илселектә, йә булмаһа берәй махсус күргәҙмәлә беҙҙең республиканың презентацияһын үткәреү мөмкинлектәрен ҡарарға тәҡдим итер инек. Һәр инвестор өсөн ғәҙел, асыҡ эш итеүҙе гарантиялай алам. Быға шәхсән үҙем контроллек итергә әҙермен, - тип белдерҙе Башҡортостан Президенты.\n— Осрашыу асыҡ һәм йылы үтте. Президенттың һәм уның командаһының шундай дәрт, ҡеүәт менән эшләүе һоҡландырҙы. Улар Башҡортостанды Рәсәй төбәге булараҡ ҡына түгел, ә донъя иҡтисадының бер өлөшө булараҡ та үҫтереүгә бар көсөн һала. Нидерландтар был процестың бер өлөшө булырға теләй. Бер нисә компания Башҡортостанда күптән бар инде. Әммә беҙҙең визиттан һуң, әйткәндәй, делегациябыҙ 70-тән ашыу компания исеменән сығыш яһай, мөнәсәбәттәрҙе әүҙемерәк үҫтерербеҙ, тип уйлайым, - тип билдәләне Рональд Келлер журналистар менән аралашыу барышында.


Президент ҡала һәм райондарҙа һыуҙы экономиялау режимын индерергә тәҡдим итте\n18 Октябрь 2010, 18:30\nБашҡортостан Президенты Рөстәм Хәмитов республика Хөкүмәтенә йылғаларҙа һыу кимәленең ҡырҡа кәмеү эҙемтәләрен бөтөрөү буйынса программа әҙерләргә ҡушты.\nХөкүмәттә ҡуйылған мәсьәләләрҙе хәл итәсәк эшсе төркөм төҙөлдө. Атап әйткәндә, Рөстәм Хәмитов ҡала һәм райондарҙы һыу менән тәьмин итеү өсөн өҫтәмә скважиналар төҙөүҙе туҡтатып торорға һәм һыуҙы экономиялау режимын индерергә ҡушты.\nҺыу менән тәьмин итеү хәле Өфө, Стәрлетамаҡ, Салауат, Күмертау, Ишембай ҡалаларында һәм бер нисә ауыл районында айырым иғтибар талап итә. Һыуҙың иң түбән кимәле 2011 йылдың февралендә көтөлә. Йылғаларҙа һыу кимәле кәмеү һөҙөмтәһендә, атап әйткәндә, тораҡ пункттарының йәшәйеш объекттарының туҡталыу ҡурҡынысы янауы ихтимал, тип хәбәр итә төбәк башлығы матбуғат хеҙмәте.


Бала өсөн бөйөр йәл түгел\nҮҙҙәренең урология ауырыуҙарынан дауаланыусыларын гемоди ализ бүлеге табиптары "бәләкәй ҡарттар" тип йөрөтә. Республи ка балалар клиника дауаханаһының гемодиализ бүлеге мөдире Владимир Кудиновтың ә йтеүе\nбуйынса, был процедураға мохтаж балалар дауаханала йылдар б уйы йәшәргә мәжбүр. Бала өсөн был бик ҙур фажиғә, ти Владими р Иванович. Әммә бындай балаларҙы дауалап була һәм бына ошо көндәрҙә баш ҡалабыҙҙа бөйөрҙө күсереп ултыртыу буйынса өсөнсө операция эшләнде. 17 йәшлек Алинаға атаһының бөйөрө күсереп ултыртылды.\nБөйөрҙәр етешмәүсәнлеге - ҡыҙға был ҡот осҡос диагноз 1996\nйылда ҡуйыла. Парлы органды күсереп ултыртыу тураһындағы һо рау күптән түгел барлыҡҡа килә һәм шунда уҡ ыңғай ҡарар ҡабу л ителә - ҡыҙға атаһының бөйөрө һәр яҡтан да тура килә. Операция ете сәғәт дауамында бара. Был в аҡыт эсендә табиптар - Шамил Смаҡов, Аркадий Покшубин һәм Рәшит Байбурин дан торған бригада атаһының бөйөрөн алып ҡыҙына күсереп улты рта. Бөгөн Алена ла, Валентин Викторович та үҙҙәрен яҡшы тоя.\nДөйөм алғанда, республика балалар клиника дауаханаһы база һында эшләй\nбашлаған ваҡыттан алып, һейҙек - енес системаһы ауырыуҙары менән яфаланған балаларға 29 донор органын күсереп ултыртыу операц ияһы башҡарылған. Докторҙарҙың фекеренсә, туғандарының органын ал ып күсереү "үлек" органын күсереүгә ҡарағанда ҡатмарлыраҡ (б ындай терминология уҡыусыларҙы ҡурҡытмаһын, был процедура фе дераль закон тарафынан регламентланған. Әйткәндәй, ул, врачт арҙың фекеренсә, камил түгел һәм ҡабаттан ҡарап сығыуҙы талап итә). Закондың тейешенсә тулы булмауы трансплантологтарға тулы ҡеүәттә эшләргә мөмкинселек бирмәй.\nӘ бит уйлап ҡараһаң, ике донор бөйөрө дүрт кешенең ғүмерен ҡотҡара - органдар күсереп ултыртылған ике ауырыуға һәм гемо диализ аппараттары эргәһендә уларҙың урынын алған икәүгә. Туғанының органын күсереп ултыртҡанда и ң мөһиме - пациентҡа ғына түгел, донорҙың үҙенә лә зыян килтермәү. Бынд ай операция\nиң ҡатмарлылар һанына инә һәм бөгөнгө көндә балаларға Рәсәй ҙең ике клиникаһында - Мәскәүҙә һәм Өфөлә генә донор органын күсереү\nТуғанының бөйөрөн күсереп ҡуйыу практикаһы бөтә донъяла к иң танылыу алған.Беҙҙең хирургтар уны башҡарыуға тотонор алдынан Европа ның иң алдынғы клиникаларында стажировка үтә. Һәм был бөгөн хроник бөйөрҙәр етешмәүсәнлегенән яфаланыусы балаға ярҙам итергә мөмкинлек б иреүсе берҙән - бер юл, ти улар.\nОперацияның үҙҡиммәте 300 мең һум тирәһе тәшкил итә. Әммә\nбюджетҡа йылына бер кешегә 700 мең һумға барып баҫҡан гемодиализ аппа ратына ҡарағанда туғанының бөйөрөн алып күсереү арзанғараҡ төшә.\nБөгөнгө көнгә Башҡортостанда 184 балаға "хроник бөйөрҙәр етешмәүсәнлеге" диагнозы ҡуйылған. Уларҙың егерме беренең ғү мере гемодиализ аппаратынан тора. Дөйөм алғанда, улар барыһы\nла бөйөр күсереп ултыртыуға мохтаж. Докторҙар әйтеүенсә, матди - техник йыһазландырыу һәм хирург тарҙың оҫталыҡ кимәле бындай операцияларҙы аҙна һайын үткәре ргә мөмкинселек бирер ине. Операцияға ҡамасаулаусы берҙән - бер сәбәп - донор орга ндың ауырыу булыуы.\nСтатистика ҡот осҡос һандар килтерә - йыл һайын донъяла б ер миллион кешегә өс - дүрт урология сирле бала донъяға килә. Был ауыры уҙарҙы нисек иҫкәртергә мөмкин Докторҙар әйтеүенсә, яралғыға ваҡытында диагностика үткәреү генә ҡала. Балалар клиника дауаханаһының баш врач ур ынбаҫары Рөстәм Әхмәтшиндың һүҙҙәренә ҡарағанда, бындай тикшереүҙәр б арышында ҡатындар алдында йөгөн алдырыу һорауы ҡуйылырға мөм кин. Әммә докторҙар быны тәҡдим итә генә ала, ҡарар ҡабул ит еү ата - әсә алдына баҫа. Ә ауырыуҙы иҫкәртеүҙең иң һөҙөмтәл е формаһы булып халыҡтың йәшәү сифатын яҡшыртыу ҡала, әлбиттә, сөнки фәҡир тормошта йәшәп сәләмәт н әҫел ҡалдырыу мөмкин түгел.


Инфоурок / Другое / Презентации / Презентация по башкирскому языку и литературе на тему "Әсә күңеле" К.Кинябулатова (5 класс)\nҺе-һе-һе-һе Һа-һа-һа-һа Һү-һү-һү-һү Һә-һә-һә-һә\nЕрҙәге бөтә әсәләр Оҙон ғүмерле булһын! Бала булған һәр бер йортта Йылмайып ҡояш көлһөн.\nБерҙән-берем, күҙ нурым, тип Сирләгәндә төн йоҡламай, Иркәләй һине, һөйә, Зарыңды белә, көйә. Кем һуң ул һинең өсөн? (Ул –һөйөклө әсәйем!)\nК.Кинйәбулатованың ижады менән таныштырыуҙы дауам итеү, уның ижадына хөрмәт тәрбиәләү. Шиғырҙың йөкмәткеһен үҙләштереү, тасуири уҡырға өйрәтеү, бәйләнешле телмәр үҫтереү. Әсәләргә ҡарата ихтирам тойғоһо тәрбиәләү, изгелекле, иғтибарлы, һиҙгер күңелле булырға өйрәтеү.\nК.Кинйәбулатова Силәбе өлкәһенең Арғаяш районы Мәүлит ауылында 1920 йылда донъяға килгән. Ауылының күркәм тәбиғәте, йырлы-моңло, әкиәтле ғаиләһе Кәтибә Кинйәбулатованы шағирә итеп тәрбиәләй. Бәләкәстән мөғжизәләргә ышаныусы. Рәссам да, музыкант та булырға хыялланыусы ҡыҙ башланғыс белемде тыуған ауылында үҙ атаһынан ала. Һуңынан Мөхәмәтҡолой мәктәбен тамамлай һәм Өфөгә килеп, Педрабфакта уҡырға инә. Уҡытыусы һөнәрен үҙләштергәс, 1941-1953 йылдарҙа Силәбе өлкәһендә башҡорт теле һәм әҙәбиәте уҡытыусыһы булып эшләй.Бер ваҡытта ла әҙәбиәттән, йыр – шиғырҙан, яратҡан музыка ҡоралы – мандолинаһынан айырылмай. Донъяны бала күҙе һәм сафлығы менән ҡабул иткән оло йөрәкле шағирә К. Кинйәбулатова кескәйҙәр өсөн дә күп әҫәрҙәр ижад итә.\n“Тәүге сәскәләр” (1954), “Йәшел япраҡтар” (1958), “Бала –нур” (1961), “Әнисә” (1960), “Һүнмәҫ мөхәббәт” (1962), «Атай тауышы»(1964), «Бөркөт»(1966), “Һайланма әҫәрҙәр”(1970), “Айгүзәлдең алтын асҡысы”(1970), “Һүҙ - тереләргә”(1971), “Партизан ейәнсәре”(1974), “Әсә һулышы”(1980), “Турғай ҡыуаныстары”(1995), “Йөрәк тауышы”(1998), “Һайланма әҫәрҙәр”(2005), “Ветерандар”(2010)\nБишенсе февраль. Класс эше. Кәтибә Кинйәбулатова “Әсә күңеле”.\nкүңел-душа тәрән-глубокая, глубоко диңгеҙ-море уңалмаҫлыҡ яра-незаживающая рана йөрәк яраһы-душевная боль\nАуырлыҡтың барын онота ул – Балаһының бәхете хаҡына Тик балалар әсәй күңелдәрен Аңлай алмай ҡала йыш ҡына.\nНи өсөн шиғырҙа әсә күңеле диңгеҙ менән сағыштырыла? Уҡыусылар, әсәйҙәрҙе, уларҙың күңелен тағы ла нимә менән сағыштырырға, нимәгә оҡшатырға була?\nУң күҙеңде ҡыҫып ал да, Һул күҙеңде ҡыҫып ал. Шунан тәҙрә аша Күк офоҡҡа күҙең һал. Ике күҙеңде йомда Бер минутҡа йоҡлап ал, Уңға, һулға башың сайҡа, Бына шулай була ял.\nӘсәй – ер йөҙөндәге иң ҡәҙерле, изге кеше. Бала яҙмышына ҡағылған һәр ваҡиға уның тоғро йөрәге, һиҙгер күңеле аша үтә. Башҡорт халыҡ мәҡәлдәрендә лә ошо хаҡта һүҙ бара.\nӘсә өйгә нур сәсә. Әсә күңеле - балала, бала күңеле - далала. Әсә ҡамсыһы –мамыҡтан, атай һүҙе – тимерҙән. Әсәһенә өргән эт бүре ауыҙына төшөр. Әсә ҡулы – им. Әсә өйҙә - ҡот өйҙә.\nӘсәйегеҙҙең тыуған йылы, айы, көнө. Яратҡан сәскәһе. Яратҡан ашы. Яратҡан телетапшырыуы. Йырсыһы һәм йыры.\nБашҡарҙы: Әхәтова Әминә Сәфәрғәли ҡыҙы\nНомер материала: ДВ-559816


Проект күҙәтеү STEALTHCRYPTO — Steemit\nПроект күҙәтеү STEALTHCRYPTO\npawlowilliya (39)in #blockchain • 3 years ago\nStealthCrypto нимә ул?\nStealth Crypto - был платформа электрон мәғлүмәт һаҡлау һәм аҡса тиҙ бөтә транзакцияһы өсөн тәғәйенләнгән. «Хәүефһеҙ» тигәнде аңлата транзакцияһы өсөн башҡа платформа яһау һәләтенә һәр незнаем (блогы өсөн түгел, ә башҡа-сылбыр). Был технологик һәм автоном децентрализованный.\nИҡтисади яҡтан һөҙөмтәле технологиялар тәҡдим StealthCrypto етештереүсәнлеген күтәреү, хәүефһеҙлекте тәьмин итә һәм файҙаланыуҙы киңәйтеү һеҙҙең мәғлүмәттәр. Онлайн-өсөнсө заттарның бәйле йәки иғәнә һәр ваҡыт менән йәшерен килешеү. Күрһәтеү, һеҙгә эшләй, йыйып өҫтәмә түләүҙәр алмай. Тәҡдим ителһә, ни тиклем ситкә һеҙ алыр ине, әгәр ҙә мөмкин прозрачно эфирҙа һеҙҙе башҡа ниндәй ҙә булһа өҫтәмә сығымдар. Транзакцияһы өсөн барьерҙарҙы бөтөрөү системаһы арҡаһында ҡайһы бер децентрализовать stealthcrypto мөмкин. Сауҙа барьер - бер сауҙа ағымының ҡайһы яғында булды. Был уңыш транзакцияһы өсөн бик мөһим өлөшө. Шулай булғас, улар был яһаһалар, улар еңеүселәр менән килешеү, беҙ улар ҡылған. Кулланыусылар өсөн килем күләме; ҡайһы бер административ сығымдарҙы тип атала. Аҡса булһа, ул һеҙҙең ала, әлегә бер ниндәй ҙә ғәҙәттән файҙаланыусы наградаһын ала алмай. Тармаҡ системаһы аша неограниченный международных stealhcrypto децентрализовать бирә. Бынан тыш, һәр платформа булып был международных баһалап, улар һеҙ яһанылар.\nМеждународных һөҙөмтәле тыш, шулай уҡ мәғлүмәт StealthCrypto репозиторий яҡлаусы булараҡ файҙаланырға мөмкин. Онлайн-мәғлүмәт донъяһы бик актив булыуы мөһим. Интернет ҡулланыусыларҙың мәғлүмәт уғрылыҡ төп проблемаларҙың береһе булып тора. Интернет ҡулланыусыларҙың мәғлүмәт һаҡлап йөрөтөргә кәрәк. Файҙаланыусы кәрәк йөрөтөүсе, ул кем дә белмәй. Ағымдағы мәғлүмәт йөрөтөүсе күп өлөшөн биләй. Бөтә мәғлүмәт интернет селтәренән файҙаланыусы һәр саҡ контролдә нисә шаршау яғына һәм (уларҙың үҙ мәнфәғәтен менән). Ҡайһы бер кеше үҙен ҡыҙыҡһындырған мәғлүмәтте интернеттан, улар фекеренсә, мәғлүмәт - мәғлүмәт был рәт-рәт, һәм һис бер нәмә лә юғалды. Тик шул саҡта ғына мәғлүмәт ҡабул итеү, уларҙы үҙгәртеү, ул ҡасан да булһа, мәҫәлән, башҡа социаль селтәрендә иҫәп яҙма үҙе ҡасан урлаған.\nБеҙҙең аша власҡа биреү, уларҙы донъяның теләһә ҡайһы нөктәһенә шылтыратырға stealthcrypto ҙур файҙаланыусылар хосуси һәм Wi-Fi йәки мәғлүмәт. Анығыраҡ булырға тырышты grid stealth технологияһы мобиль бәйләнеш булһа, аралашыу мөмкинлеге биреү өсөн смартфон, үҙәкләштерелгән инфраструктура таянып түгел, беҙҙең ҡулланыу\nMesh quantum телекоммуникация селтәре булып тора. децентрализовать үҙ ырыу тармағының беренсе. «Хосуси идара үҙәктәрен интеграциялау барлыҡ телефон бар. Файҙаланыусы һәм үҙ функцияларын тулыһынса телефон инеүен контролдә тота. Телефон телефон stealthcrypto баҙарында иң хәүефһеҙ булырға, һәр бите һәм хәүефһеҙ булырға тейеш скачать һәм кушымталар менән stealthcrypto хупланы.\nҺеҙҙең пользовательский StealthCrypto мәғлүмәт ярҙамы менән бүләктәр ҡиммәте арта. Кеше, ҡағиҙә булараҡ, тип баһаларға була, уларҙы хөрмәт итергә. Һәм шул мәғлүмәт, күберәк кулланыусылар һеҙҙең баһалап мәғлүмәт, әгәр был башҡа кешеләрҙең мәғлүмәт баһаланы.\nКүп кенә кешеләр ҡулланалар, онлайн-мөһим мәғлүмәт һаҡлау өсөн һаҡлағыстар, компаниялар һәм эш файл мәғлүмәт кеүек. Бындай мәғлүмәт менән, күрәһең, бик мөһим, сөнки улар күп һандағы кешеләр мәнфәғәтенә ҡағыла. Әммә StealthCrypto, тип иҫәпләй бөтә мөһим мәғлүмәт. Был платформа электрон вкладчиктар сәбәптәр буйынса аҡса туранан-тура баһалана.\nҮҙәкләштерелгән серверҙарҙың уны һаҡлау StealthCrypto түгел, ә уның ҡайһы бер автономиялы сервер урынлаштырыу. Сервера бөтә башҡа мәғлүмәттәр һаҡлана. Бер юғалтҡан инмәһен өсөн эшләнә был-урлау өсөн мәғлүмәттәре мөмкин. StealthCrypto, тип билдәләне кеүек, теләһә ниндәй именлек системаларын, хакер һәр саҡ буш була.\nТокен һатыу тураһында тулыраҡ мәғлүмәт\nТокен тип атарға була: QMN.\nБарыһы сығара: 200 000 000 QMN токен.\nТокен QMN берәмеге өсөн хаҡ тәшкил итә: 1 QMN = 1,0 $.\nМаксималь һатыу маҡсаты: 200 000 000 $.\nПроект булып үҫеште күҙәтә барабыҙ, шаҡтай ҡыҙыҡлы бит, булмағанды нисек бирәһең. дөйөм алғанда, идеяһын тормошҡа ашырыу. Проект яңылыҡтарҙы күҙәтеп була.\nБар ышаныс өсөн унификацияланған бер нисә аҙыҡ-түлек Stealth шифрлау Grids үҙәге, баҙары өсөн уңайлы, һәм активироваться токен StealthCrypto. Аҙыҡ-түлек баҙарында әлеге ваҡытта ул ҡушыла, үҙ эсенә IM, хранилище файлов уртаҡ һәм ҡулланыу областных, электрон почта, тауышлы һәм һынлы технологияһының хәүефһеҙлеге менән Quantum проприетар, AI һәм StealthCrypto Cyber Security. Dynamic технология ярҙамында үтә патент Split GeoDistribution шифрлау аутентификация һәм квант яҡлау өсөн мәғлүмәт технологияларын, ишектәр, элемтә, ҡалаларыбыҙ платформа интеллектуаль, IoT һәм банк эше. Квант grid stealth селтәрҙәре төҙөү, стимул нигеҙләнгәндер, ул бөгөнгө хәүефтәрҙән инфраструктура, беҙҙең блок кубитный нигеҙләнгән.


Өфөлә полиция хеҙмәткәрҙәре кеҫә бурын ҡулға алды\nОперативниктар фекеренсә, 30 йәшлек ир йәмәғәт траспортында кеҫәләрҙән урлашҡан. Тәжрибәле бур бер-нисә секунд эсендә ҡатын-ҡыҙ сумкаларынан кеҫә телефондарын, янсыҡтарын сәлдерә. Ир транспорт салоны кеше менән тулы булғанда ғына эшләй. Оперативниктар бурҙы киләһе кеҫә телефонын урларға маташҡанда тота.\nКеҫә буры барыһына ла таныш схема буйынса урлаша. Тәүҙә ул кеше йыйылған урында этәрешеп, үҙенә ҡорбан эҙләй. Һуңынан берәйһенең сумкаһынан тиҙ генә кеҫә телефонын сығара. Күптәр быны һиҙмәй ҙә ҡала. Өфө ҡалаһынан Анжела ла кеҫә буры ҡулына эләгә. Бәхеткә, полиция хеҙмәткәрҙәре бурҙы ваҡытында тота.\nАнжела, зыян күреүсе: «Телефонымды алғандарын һиҙмәй ҙә ҡалдым. Полиция хеҙмәткәрҙәре уны килтереп биргәс аптыраным. Тәртип һаҡсыларына ҙур рәхмәт».\nЕнәйәтселәр күберәк ҡатын ҡыҙҙарҙың сумкаһынан урлаша. Полиция хеҙмәткәрҙәре билдәләүенсә йәйен кеҫә бурҙары күпкә арта. Шуға ла ҙур ҡалала йәшәүселәрҙе һаҡ булырға, ҡиммәтле әйберҙәрҙе тышҡы кеҫәләргә һалмаҫҡа кәңәш итә. Әгәр ҙә һеҙ кеҫә буры ҡорбаны йә иһә урлашыусыны күрһәгеҙ, мотлаҡ полиция хеҙмәтенә шылтыратырға кәрәк.\nТаһир Баев, ЭЭМ-ғы идаралығының Өфө ҡалаһы буйынса енәйәтте тикшереү бүлеге хеҙмәткәре: «Ҡатын ҡыҙҙарға иғтибарлыраҡ булырға кәңәш итәм. Сумкаларын күҙҙән ысҡындырмаһындар ине».


Сентябрҙә Башҡортостан Сочила үтәсәк X Халыҡ-ара инвестиция форумында ҡатнашасаҡ // Иҡтисад | новости башинформ.рф\nСентябрҙә Башҡортостан Сочила үтәсәк X Халыҡ-ара инвестиция форумында ҡатнашасаҡ\n12:55, 21 июля 2011 Иҡтисад\n15-18 сентябрҙә Сочила Х Халыҡ-ара инвестиция форумы үтәсәк. Унда ғәҙәти рәүештә Башҡортостан Республикаһы ла ҡатнашасаҡ. Тейешле бойороҡҡа Президент Рөстәм Хәмитов ҡул ҡуйҙы.\nФорумда 2020 йылға тиклем республиканың үҫеше, инвестицион проекттар һәм төбәктең инвестицион сәйәсәте күрһәтелгән Башҡортостандың күргәҙмә экспозицияһы ойоштороласаҡ. Шулай уҡ унда республика предприятиелары ҙур урын аласаҡ: форумда ҡатнашыусыларға улар үҙҙәренең продукцияһын һәм хеҙмәтен күрһәтәсәк, инновацион эшләнмәләр менән таныштырасаҡ.\nБР Сауҙа-сәнәғәт палатаһы республика предприятиеларын форумда ҡатнашырға саҡыра.\nТеги: форум, Сочи, инвестициялар, БР Сауҙа-сәнәғәт палатаһы


Торлаҡ төҙөлөшөндә ҡатнашып алданыусылар, законһыҙ төҙөлөш, бер фатирҙы ике кешегә һатыу һәм ҡара риэлторҙар тураһында даими ишетеп торабыҙ\nШуның өсөн дә бер кем дә мутлашыусыларҙың сираттағы ҡорбаны булғыһы килмәй.\nҠыҙғанысҡа ҡаршы, Рәсәйҙә бөгөнгә тиклем риэлторҙар эшмәкәрлеге тураһында закон ҡабул ителмәгән. Ә инде 2002 йылда лицензия алыу ғәмәлдән сығарылғандан һуң был һөнәр менән барыһы ла шөғөлләнә ала. Сит кешенең милкен һатыуҙан процент алыу барыһын да ҡыҙыҡһындыра. Һөнәрҙең абруйын һаҡлау һәм төбәктең алдынғы риэлторҙар агентлыҡтарын берләштереү маҡсатында Башҡортостандың риэлторҙар гильдияһы ойошторолдо.\nАдель Сәйфуллина, «Өфөнөң күсемһеҙ милеге» генераль директоры: «Әле баҙарҙа һәм хаҡтарҙа ниндәйҙер буталсыҡ. Күрһәтелгән уңайлыҡтарҙа ла, төҙөүселәр менән хеҙмәттәшлек буйынса ла тәртип булманы. Шуға ла беҙ етешһеҙлектәрҙе иҫкәртеү өсөн баҙарҙың асыҡ булыуына өҫтөнлөк бирҙек. Бының өсөн гильдияға халыҡтың ышанысын яулаған эре компанияларҙы берләштерҙек. Уларҙың күрһәтелгән хеҙмәттәргә хаҡтары билдәләнгән һәм сифат өсөн дә гарантия бирә».\nКүсемһеҙ милек менән бәйле эштәрҙең 2 проценты судтарҙа ғәмәлгә яраҡһыҙ тип табыла. Шуға ла фатирҙар һатыу буйынса интернеттағы иғландарға тулыһынса ышанырға ярамай. Сөнки фатир өсөн һәр ғаилә ҙур күләмдә аҡса түгә, ә етерлек сумманы йыйыу өсөн оҙайлы йылдар талап ителә.


Күмертау йәнә Рәсәйҙең иң яҡшы моноҡалалары исемлегенә инде | ГТРК «Башкортостан» — Новости Уфы и РБ\n26 июня 2018 — 17:02 ГТРК «Башкортостан»\nМәскәүҙә Рәсәйҙең бөтә моноҡалалары өсөн төп рейтинг һөҙөмтәләре иғлан ителде. Күмертау йәнә Рәсәйҙең иң яҡшы моноҡалалары исемлегенә инде. Күмертау ҡалаһы былтыр ҙа тәүге урындарҙы алғайны һәм быйыл да үҙ статусын раҫланы. Республика етәкселеге моноҡалалар үҫешенә бик ҙур иғтибар бирә. Шуға ла йыл ярым эсендә генә йылдам социаль иҡтисади үҫеш биләмәһе статусына эйә булған Күмертауҙа туғыҙ резидент үҙ предприятиеһын асты. Ҡала халҡы өсөн 1 мең 300-ҙән ашыу яңы эш урыны булдырылды.


Ҡояшҡайым, мине ҡыйын хәлдә ҡалдырма\nМатбуғат конференцияһына килгән журналистарҙың күбеһе ир-ат ине. Быға, бәлки, сираттағы осрашыуҙың ҡунағы - Белорет һылыуы Екатерина Бузорина сәбәп булғандыр.\nБыл мөләйем ҡыҙыҡайҙы журналистар менән осрашыуға һис тә матур күҙҙәре һәм һоҡландырғыс йылмайыуы өсөн саҡырмағандарҙыр. Катя - спортсы. Екатерина Болгарияла үткән йәйге биатлон буйынса Европа чемпионатында ҡатнашҡан бөтә дисциплиналарҙа ла миҙал яуланы.\nЕкатерина Бузорина спринт-кроста үҫмер спортсылар араһында дүрт хата ебәреп, еңеүсе Александра Вәлишинанан 45 секундҡа артта ҡалып, өсөнсө булды. Бузорина масс-стартта шул уҡ Вәлишинанан 50,5 секундҡа ҡалып, тағы ла "бронза" алды. Биш хата ебәрҙе.\n- Болгарияла шарттар ауыр булды - диңгеҙ кимәленән 1650 метр өҫтә бейек тауҙар, эҫе, дымлылыҡ юҡ тиерлек, - тип һөйләй Екатерина. - Миңә бейек тауҙар яңылыҡ түгел - беҙҙә Белоретта ла тауҙар. Ә бына ҡалғандары менән ауырыраҡ булды. Бынан тыш, атыу урынында сәптәр Өфөгә ҡарағанда юғарыраҡ урынлаштырылғайны, ә был уңайһыҙлыҡтар тыуҙырҙы.\nСпринтта иң ҡиммәтле миҙал - "алтын" түгел, ә беренсе "бронза". Пьедесталға күтәрелермен, тип уйламағайным, әммә күтәрелдем...\nЕкатерина ҡатнаш эстафетала "алтын" яулай.\n- Регламентҡа ярашлы башта ике ҡыҙыҡай йүгерҙе, аҙаҡ ике егет, - тип һөйләй журналистарға Белорет биатлонсыһы. - Саша Вәлишина ярышыусыларҙы артта ҡалдырып, күҙәтеүселәр алдында миңә эстафетаны тапшырҙы. Ә мин уҙышыусыларҙы тағы ла күпкә артта ҡалдырҙым, егеттәргә тамамлайһы ғына ҡалды.\nМатбуғат конференцияһында Бузоринаның остаздарынан береһе лә булманы, шуға күрә Башҡортостан йыйылмаһы тренеры Виктор Никитинға шылтыратырға тура килде.\n- Бузоринаның "яратҡаны" - тап йәйге кросс биатлоны. Роликлы саңғыла ул көсһөҙөрәк. Катя йүгереү яғынан шәп - унда ул көслө, уның ата-әсәһе лә еңел атлеттар бит. Уйлауымса, нәҡ йәйге кросс биатлонында уның перспективалары бына тигән. Екатерина тәжрибәле спортсылар менән көрәшә һәм өлкәндәр араһында донъя чемпионы була ала.\n- Һәр биатлонсы Европаның күп илдәрендә популярлыҡ яулаған ҡышҡы биатлонда дан ҡаҙанғыһы килә бит...\n- Эйе, уның ҡышҡы биатлонда ла уңыштары бар. Катя Рәсәй үҫмерҙәр беренселегендә Башҡортостан өсөн "алтын" яуланы. Бузоринаны үҫмерҙәр биатлонынан өлкәндәр биатлонына күсеү осоро көтә. Был йәштәр өсөн үтә лә ауыр осор, кисәге йәш лидерҙар тәжрибәле спортсылар яғынан етди конкуренцияға дусар ителә.\nЕкатерина үҙе лә, киләһе миҙгел үҫмерҙән өлкәнгә күсеү сәбәбе буйынса ауыр буласаҡ, ти.\n- Шулай булыуға ҡарамаҫтан, минең пландарым етди, - ти Бузорина. - Ҡышҡы биатлон буйынса өлкәндәр йыйылмаһына ла теләйем һәм Олимпиада чемпионы ла булаһым килә. Атайым еңел атлет булһа ла, мин бала саҡта саңғыны һайланым - йүгереү миңә ҡалһа күңелһеҙ шөғөл булды. Биатлонға ла мин оҙаҡ килдем - башта ул миңә ауыр тойолдо.\nҘур пландарҙы хуплайһы ғына ҡала. Иң мөһиме, улар тормошҡа ашһын. Хәҙергә Катя үҙ өҫтөндә күп эшләргә тейеш.\n- Роликлы саңғы һәм саңғы - төрлө әйбер. Ҡай берәүҙәргә йәйге техниканан ҡышҡыһына күсеү еңел бирелә, ә башҡаларҙа, миҫал өсөн, Катяла был процесс ауыр үтә. Катя Башҡортостан йыйылмаһында әлегә көслө түгел, әммә иң һылыуы, - ти команданың баш тренеры Виктор Никитин.\n- Катя Максим Чудов менән ниндәй мөнәсәбәттә икән?\n- Макс яҡшы кеше, уның менән аралашыуы күңелле, ул кәңәше менән дә ярҙам итә, һәм ҡыҙыҡ ваҡиғалар ҙа һөйләй ала, - ти Катя.\nКатя шулай уҡ танылған спортсы Лилиә Шобухова (бөгөн Пекинда уның алдында мөһим старт тора) менән аралаша.\n- Лилиәне мин яҡшы беләм. Ул үтә лә яғымлы, сит илдән ҡайтҡас, аралашыу өсөн һәр саҡ ваҡыт таба. Мин уға Олимпиадала уңыштар теләйем. Ул теләгенә ирешер, тип уйлайым. Мин уның өсөн "көйәсәкмен...\nБузорина компьютер уйындарында уйнарға ярата икән.\n- Әлбиттә, атышҡа өҫтөнлөк бирәм, - ти Катя. - Атыш ни тиклем ҡурҡыныс, уйнауы ла шунса ҡыҙыҡ.\n- Ә һеҙҙең ысын ҡорал менән мөнәсәбәттәр нисек? Биатлонсылар, белеүебеҙсә, үҙҙәренең винтовкалары өсөн ҡалтырап тора....\n- Эйе, минең шәхси винтовкам бар. Мин уны яратам, ярыш алдынан уны урынға һалам да, "Ҡояшҡайым, мине ҡыйын хәлдә ҡалдырма", тип һыйпап ҡуям.


«Киске Өфө» гәзитенең сайты - ҺӘЙКӘЛ ҠУЙЫУ ФАРЫЗ "УРАЛ БАТЫР" ЭПОСЫНА ЛА - 2017 - Мәҡәләләр\nӨфөлә "Урал батыр" эпосына арналған һәйкәл барлыҡҡа килеүе ихтимал. Бындай башланғыс менән Бөтә донъя башҡорттары ҡоролтайы сығыш яһаны. Ваҡиғаны ике датаға - Башҡортостан автономияһының 100 йыллығына һәм 2020 йылдағы Бөтә донъя фольклориадаһына тура килтереү күҙ уңында тотола.\nӘлеге көндә Урал батырға һәйкәлде һынландырған архитектура комплексы проекты бар. Уны Ағиҙел йылғаһы буйындағы урман зонаһында урынлаштырырға тәҡдим ителә. Рәсәйҙең Рәссамдар союзы ағзаһы, Башҡортостандың атҡаҙанған сәнғәт эшмәкәре, скульптор Хәйҙәр Ғарипов үҙенең тәҡдимен индергән. Автор башҡа башҡорт эпостарының персонаждарына арналған скульптура композицияларын урынлаштырып, тотош аллея булдырыуҙы күҙ уңында тота. Ҡоролтай Башҡарма комитеты рәйесе Әмир Ишемғолов етәкселегендә эшсе төркөм ойошторолған.\n- "Урал батыр" эпосы - башҡорт халҡының символы, мираҫыбыҙ. Бөгөн ул донъя халыҡтары телдәренә тәржемә ителгән. Республикала эпосты яттан белгән кешеләр бар, уны конкурстарҙа һөйләйҙәр. Беҙ символдарҙы белергә, улар менән ғорурланырға һәм халыҡҡа күрһәтергә тейешбеҙ. Тимер юл буйлап ҡалаға ингән саҡта Салауат Юлаев ҡаршы ала. Аэропорт яғынан ингәндә лә шундай символ булһын ине, - ти Әмир Миңнеәхмәт улы. Уның әйтеүенсә, идеяны һәм уны хәл итеү юлдарын, тәү сиратта ғалимдарҙың фекеренә таянып, йәмәғәтселек вәкилдәре менән ентекле тикшереү зарур. Хәйер, зыялылар, ғалимдар бындай һәйкәл тураһында күптән һүҙ ҡуҙғата. Яҙыусы һәм ғалим Мирас Иҙелбаев: "Башҡортостанда Урал батырға һәйкәл кәрәклегенә шик юҡ. Республикабыҙ Европа менән Азия киҫешкән ерҙә урынлашҡан, "Урал батыр" эпосын иһә донъялағы ошондай мәҙәни ҡомартҡылар араһында иң боронғоһо, иң кешелеклеһе тип атарға мөмкин", - тип иҫәпләй. "Һәйкәлде төҙөгәндә бөтә нескәлектәргә иғтибар итеү мөһим. Урал батыр, эпостағы кеүек үк, арыҫлан өҫтөндә ултырырға, кейеме лә ошо дәүергә тап килергә тейеш", - тип билдәләй Тарих, тел һәм әҙәбиәт институтының фольклористика бүлеге мөдире Гөлнур Хөсәйенова.\nЯҙылған: 13.02.17 | Ҡаралған: 638


Бауырҙы "тергеҙеү"өсөн нимә ашарға? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Бауырҙы "тергеҙеү"өсөн нимә ашарға?\n12.09.2019 Бауырҙы "тергеҙеү"өсөн нимә ашарға?\nБауырҙың организмды төрлө зарарлы матдәнән таҙартыусы орган икәнен барыбыҙ ҙа беләбеҙ. Тик ҡайһы бер мәлдә ул үҙе лә ярҙамға мохтаж икәнен онотоп ебәрәбеҙ. Әгәр кеше сәләмәт тормош алып бармаһа, эсһә, тартһа, туҡланыуына иғтибар итмәһә, уның бик тиҙ эшлектән сығыуын көт тә тор.\nӘ был бик кәрәкле"дуҫ" хужаһына оҙаҡ йылдар уңышлы хеҙмәт итһен өсөн нимә эшләргә?\nБелгестәр бауыр эшмәкәрлеген яҡшыртыу өсөн айырым аҙыҡ-түлекте һәм йәшелсәне ҡулланырға ҡуша. Мәҫәлән, диңгеҙ кәбеҫтәһен даими ҡулланыу уға организм аша ингән химик ҡушылмаларҙы сығарыуға булышлыҡ итә.Йодҡа бай кәбеҫтә ҡалҡан биҙенә лә файҙа килтерә, насар холестеринды ла кәметә.\nБауырға бигерәк тә һыуыҡ ысул менән һығылған зәйтүн майы килешә.Шулай уҡ кукуруз, көнбағыш, етен майҙары ла файҙалы.Уларҙың бөтәһендә лә организмды ҡаланың бысраҡ һауаһынан һәм радиациянан һаҡлаусы Е витамины бар.\nӘ зәйтүн емеше токсиндарҙы бөтөрөүсе яҡшы антиоксидант һанала.\nСәтләүектәр бауыр өсөн ауыр продукт иҫәпләнһә лә, грек сәтләүеген ҡулланырға кәрәк.Сөнки унда организмға эләккән ағыулы матдәләрҙән һаҡлаусы аргинин бар.\nБауыр тәмле-татлыны ла"ярата". Тик шәкәр, шәрбәтле башҡа тәм-том урынына кипкән емеш-еләк, курага, йөҙөм ашаһағыҙ, уны төрлө бактериянан, үҙегеҙҙе ялҡынһыныуҙан һаҡларһығыҙ.\nҺөт ризыҡтарына килгәндә, көндәлек рационығыҙға уларҙы һис икеләнмәй индерегеҙ. Артыҡ майлы булмаған эремсек, кефир ашҡаҙан-эсәк тракты микрофлораһын көйләп кенә ҡалмай, организмдан зарарлы матдәләрҙе лә сығара.


Лицензияһыҙ ҡалған Роскомснаббанктың бурысы күпме? | ГТРК «Башкортостан» - Хәбәрҙәр | 128908\n12 марта 2019 — 12:26 ГТРК «Башкортостан»\nЛицензияһыҙ ҡалған Роскомснаббанктың бурысы күпме?\nЛицензияһыҙ ҡалған Роскомснаббанктың физик берәмектәргә – 18 миллиард һум, шәхси эшҡыуарҙарға һәм ойошмаларға 4 миллиард һум бурысы бар. Был хаҡта Республиканың Милли банкы рәйесе Марат Кашапов белдерҙе. Аҡсаларҙы нисек кире ҡайтарырға? Роскомснаббанктың баш офисының ишектәре икенсе көн ябылмай тиерлек. Байрам алдынан килеп тыуған хәл бигерәк тә пенсияларын ошо банк аша алған оло йәштәгеләрҙе борсоуға һала. Банк вкладттарҙы страховкалау системаһында ҡатнаша. Шуға ла, закон нигеҙендә, 1 млн 400 мең һумға тиклем аҡсаны ҡайтарырға мөмкин. Был хоҡуҡ тәү сиратта, физик шәхестәргә һәм эшҡыуарҙарға бирелә. Вкладтарҙы страховкалау агентлығы аҡсаны ҡайтарыу өсөн 14 мартҡа тиклем банк – агенттарҙы билдәләй.Түләүҙәр 21-се марттан да һуңға ҡалмайынса башланырға тейеш. Банктың физик берәмектәр алдындағы бурысының күп өлөшө тап страховка суммаһына тура килә. Физик шәхестәр банкка бер ниндәй сикләүһеҙ инә алһа, юридик шәхестәргә сиратта торорға тура килә.Банктың баш офисы мөрәжәғәт итеүсе халыҡты берәмләп кенә ҡабул итә, ә ишектә иһә лицензияның тартып алыныуы тураһында иғлан эленеп тора.


«Ҡыштың аҡ йыры» байрамы Башҡортостанда Әҙәбиәт йылын тамамланы // Йәмғиәт | новости башинформ.рф\n«Ҡыштың аҡ йыры» байрамы Башҡортостанда Әҙәбиәт йылын тамамланы\n12:36, 28 декабря 2015 Йәмғиәт\nФото: Людмила Кузьмина\nӨФӨ, 2015 йыл, 28 декабрь. /«Башинформ» мәғлүмәт агентлығы, Людмила Кузьмина/.\nБашҡортостан Яҙыусылар союзы башланғысы буйынса үткәрелгән «Ҡыштың аҡ йыры» тип аталған әҙәби-музыкаль байрам Әҙәбиәт йылында һуңғы сара булды. Ул етеп килгән Яңы йылға һәм ҡыш миҙгеленә арналды. Шуға күрә байрамда ҡыш тураһында шиғырҙар һәм йырҙар яңғыраны.\nСара барышында республикала мәҙәниәтте үҫтереүгә һәм әҙәби марафонды уҙғарыуға ҙур өлөш индергән яҙыусылар бүләкләнде. Яҙыусылар һәм шағирҙар Әмир Әминев, Марсель Сәлимов, Владимир Денисов, Гөлназ Ҡотоева, Светлана Ғәфүрова, Кристина Андрианова, БДУ-ның башҡорт филологияһы һәм журналистика факультеты деканы Риф Әхмәҙиев Башҡортостан Яҙыусылар союзы рәйесе ҡулынан наградалар алды. Наил Ғәйетбаев Башҡортостан ҡалалары һәм райондары буйлап сәфәрҙе генә түгел, шулай уҡ башлап яҙыусы авторҙарҙың ҡулъяҙмаларын тикшереүҙе, урындарҙа йәш таланттар эҙләүҙе үҙ эсенә алған әҙәби марафон кеүек күләмле акцияла ҡатнашыусыларҙың барыһына ла рәхмәт белдерҙе.\nБыйыл шағир Зөфәр Вәлитов «Башҡортостандың атҡаҙанған мәҙәниәт хеҙмәткәре» исеменә лайыҡ булды. Башҡорт әҙибенә награданы Наил Ғәйетбаев тапшырҙы.\nШағирҙар Роберт Паль, Рәшит Шәкүр, Владимир Денисов, Венера Фәттәхова, Светлана Ғәфүрова, Кристина Андрианова һәм башҡа әҙиптәр ҡыш темаһына мөрәжәғәт итте. Башҡорт һәм рус телдәрендә шиғырҙар яңғыраны.\nТеги: әҙәбиәт йылы,башҡортостан яҙыусылар союзы


Ғаиләлә бәхәс - тип билдәләне, әгәр һеҙ адвокат кәрәк - терегөмөш. искра - Бөтә донъя юристар! Интернет-кафе адвокат менән юридик.\nҒаиләлә бәхәс - тип билдәләне, әгәр һеҙ адвокат кәрәк - терегөмөш. искра\nШул уҡ ваҡытта ҡайһы бер кеше полюбовный ҡарары менән өлгәшә ала Әгәр тарихы булған ғаиләләрҙә көс, икенсе яҡтан яланды һеҙгә уйын түгел Һеҙ, бәлки, хәл инеп, элекке ире йәки һеҙҙең менән риза түгел, сөнки һеҙҙең партнер эҙемтәләренән ҡурҡабыҙҺеҙ булдырмау мөмкин булған бер нисә үҙ-ара ярҙам менән туранан-тура ҡатнашҡан адвокат яллай, мәҫәлән, шуның өсөн, адвокат, һәм һеҙҙең ҡараш өҫтөнлөк тауышынан башҡа, унда булған өсөн һеҙҙең шәхсән обидчик алдында. Бынан тыш, ҡануниәт тейешле саралар ҡабул ителгән ҡатламына ярҙам итә ала ғаилә, бала һәм ата-әсәләр өсөн бындай хәлде яҡлау.\nЙә ул уны мөмкин һеҙ шулай уҡ аласыз булырға тураһында хәбәр итеүҙәренсә, финанс ресурстарын мөмкин тиклем файҙалана ала, тип, һеҙ, кәрәк, ярҙам итер өсөн эшләгән был бәхәс аша.\nӘгәр һеҙ айырылышыуҙы кисерә, бер нисә мөһим аспекты булып, улар килешеү өсөн кәрәк, тип һеҙ айырылышыу өсөн"альтернатива". Мәҫәлән, һеҙ булырға тейеш торошо-әй, мөлкәттәрҙең идарасы булараҡ, һеҙгә супруги.\nБынан тыш, һеҙ булырға тейеш торошо тураһында һүҙ килешә, һеҙгә ҡағыла балаларҙы, шулай уҡ опекаға, тәрбиәгә план, алименты и бара.\nӘгәр ире килем менән бүләкләнеүселәр, шулай уҡ ошо мәсьәләләр эшләргә тейеш була. Әгәр һеҙ был шарттарға риза түгел, хатта тәүҙә, һеҙҙе был мәсьәлә буйынса ҡарар ҡабул итеү өсөн аралашсы нейтраль ситтән ярҙам һорап мөрәжәғәт итә ала. Әгәр һеҙ алмайсы был килешеүҙең төп мәсьәләһенә килгәндә, һеҙ ниндәй эҙемтәләре булыуы тураһында фекер килешеү һеҙҙең һәм һеҙҙең барыһы да тели, цэрийға прокурор булып тора. Кире осраҡта, был тартынҡыларҙың әгәр ҙә һеҙгә һорауҙар бирәм, һеҙ кәрәк булыуы мөмкин. ғаилә адвокат ярҙамы, һеҙҙең өсөн бәхәс яҡтарҙы күрһәтегеҙ Әгәр һеҙ хоҡуғын иҫбатлаған осраҡта ғаилә кәрәкме һеҙгә, һеҙ юрист ярҙамы кәрәк. Ғаилә хоҡуғын раҫлаған осраҡта төрлө һеҙгә кәрәк булыуы мөмкин Мәҫәлән, һеҙ шул кәрәк иҫбатлай ала, тип, ҡатын романы өсөн уңайлы шарттар һеҙ ашыу никах килешеүе аҫтына ала. Һеҙ, бәлки, бала кәрәк булыуы хаҡында опека эштәре буйынса иҫбатлау, иҫбат итеү өсөн, тип, һеҙгә, буласаҡ ата-әсәләргә, тәрбиәгә ул балалар өсөн ҡулайлашҡан. Адвокат иҫбатлай ала, тип, һеҙгә кәрәк, һеҙгә осраҡта, тикшереү үткәрҙе, һәм документтарҙы һорап шаһит кеше төшөрөлгән, икенсе яҡтан, һеҙ эшегеҙ менән бәйле. Һәр бер хоҡуҡи дәүләт стандарттарында ҡаралған, һәр осраҡта үтәлергә тейеш булған. Мәҫәлән, дәүләттең күп ҡулланыу"иң яҡшы балалар мәнфәғәте"стандарттары билдәләүҙә, кем балаларҙы опекаға биреү өҫтөндә. Суд баһалай ала, ата-әсә һәм ниндәй дини белем биреү үҫеренә өмөт күберәк ярҙам буласаҡ балалар, ата-әсәһенең кем булыуы яҡшы финанс мөнәсәбәттәре, балалар тәрбиәләүҙә, ата-әсәһенең кем булыуы, күрәһең, ата-әсә һәм бала араһында мөнәсәбәтен стимуллаштырыу өсөн мөмкинлектәр күберәк эйә булған ыңғай һәм ата-әсә йәки башҡа кешеләр ҡылыҡтарынан тыйылып ҡурҡыныс неэтичный, алкоголь һәм наркотик ҡулланыу кеүек. Нисек кенә беренселекте оп, был стандарт күп кенә дәүләт наградалары менән үҙгәртергә була, үҙгәрештәр ҡасан булған хәл. Тимәк, ҡайһы бер хәл йәки ваҡиға стечение тибы барлыҡҡа килгән булырға тейеш, тип судҡа биреү өсөн нигеҙ, алдағы заказ өсөн үҙгәртә. Әгәр адвокат яллаған икенсе яҡтан, был маҡсаттар өсөн мөмкин булһа, һеҙҙең өсөн, адвокат үҙ үҙеңде һаҡлау. Был Закон бик ҡатмарлы осраҡта ла тейешле документтар бирмәгән һәм даими түгел. йәки һеҙ йәки һеҙҙән хатта срогы үтәмәгән осраҡта етди һөҙөмтәһе булыуы мөмкин.\nБынан тыш, һеҙ ҙә теләһәгез, адвокат өсөн һүҙ ала, үҙ законлы мәнфәғәттәренә ҡаршы күрһәтә.\nЯуаплылыҡтан баш тартыу: ҡарамаҫтан, бөтә документтың теүәллеге өсөн көс биреү ойоштороуҙы тәьмин итеү, юридик консультациялар биреү айырым осраҡ өсөн тәғәйенләнгән булыуы менән айырылып түгел ул, йәки юрист менән тикшереү һәм эксперт булырға тейеш.\nCollins алыуҙың әһәмиәтен билдәләне һәм инглиз теле һүҙлеге\nנושא את המקצוע של עורך דין. עבודתו של חוקר פרטי


18 октябрҙә Өфөлә Рәсәй энергетика форумы асыласаҡ // Иҡтисад | новости башинформ.рф\n18 октябрҙә Өфөлә Рәсәй энергетика форумы асыласаҡ\n12:51, 13 октября 2011 Иҡтисад\n18-21 октябрҙә Өфөлә XI Рәсәй энергетика форумы үтәсәк. Уның сиктәрендә дүрт ҙур махсус күргәҙмә ойоштороласаҡ.\nЭкспозицияларҙы Башҡортостан күргәҙмә компанияһы һәм Башҡортостан Республикаһының Сауҙа-сәнәғәт палатаһы ойошторасаҡ.\nБашҡортостан күргәҙмә компанияһынан хәбәр итеүҙәренсә, Рәсәй энергетика форумында һәм күргәҙмәләрҙә быйыл Рәсәйҙең 20 төбәгенән, Германия, Ҡытай, Корея, Белоруссиянан 135 предприятие ҡатнашасаҡ. Башҡортостан исеменән 24 предприятие сығыш яһаясаҡ.\nКонференция сиктәрендә «Инновацион технологиялар һәм энергетика ҡорамалдары», «Энергияны һөҙөмтәле файҙаланыу. Проблемалар һәм уларҙы хәл итеү» конференциялары, «Энергетика өлкәһе белгестәрен әҙерләү: традициялар, проблемалар, перспективалар» түңәрәк өҫтәле үтәсәк.\nЙола буйынса «Урал энергетикаһы-2011» халыҡ-ара махсус күргәҙмәһе сиктәрендә иң яҡшы технологияға, ҡорамалға, продукцияға һәм фәнни эшләнмәләргә конкурс уҙғарыласаҡ. Бынан тыш, «Мегаполис уттары» йорттарын эске һәм тышҡы яҡтан яҡтыртыуҙың иң яҡшы дизайн-проектына конкурс үткәреү планлаштырыла.\nТеги: энергетика, форумдар, күргәҙмәләр, конкурстар


Хәбәрҙәр: “Гринпис”: Бразилия активисы һаҡ аҫтынан сыҡты.\n“Гринпис”: Бразилия активисы һаҡ аҫтынан сыҡты.\n“Гринпис” активисы, Бразилия гражданины Ана Паула Альминьяна Масиель шаршамбы көн Петербургтағы һаҡ аҫтынан залог түләнгәс сығарылды. Уның ҡулында “Арктиканы ҡотҡарығыҙ!” тигән плакат ине.\n“Арктик Санрайз” судноһы капитаны американлы Питер Уилкокс- шаршамбы Петербург судтары 2 миллион һум залогҡа азат итергә ҡарар иткән “Гринпис”активистарының йәнә бер төркөмө иҫәбендә. Улар барыһы ла-“Приразломная” диңгеҙ платформаһы янындағы акцияла ҡатнашыусылар.\nХәбәр итеүҙәренсә, “Гринпис” судҡа аҡса күсерә башлаған. Залог индерелгәндән һуң иреккә сығарылырға тейешле кешеләр араһында Нидерландтар активисы Файза Аулахсен да бар. Ул тойғоларын йәшерә алманы: "Мин күптән инде бер кем менән дә һөйләшмәнем!" Уның ҡулына ла “Арктиканы ҡотҡарығыҙ!” тип яҙылғайны.\n“Арктик Санрайз” карабы 18 сентябрҙә Печора диңгеҙендәге быраулау эштәре менән шөғөлләнгән “Приразломная” платформаһына яҡынлаша. Активистар платформаға күтәрелергә маташа башлағас, сик һаҡсылары уларҙың юлын ҡыя. Әлеге мәлдә экологтарҙы хулиганлыҡта ғәйепләйҙәр. Петербургта “Гринпис” ваҡиғаларға үҙ ҡарашын еткерергә тырыша.


Зәйнәб Биишева исемендәге Башҡортостан «Китап» нәшриәтенең һатыу-күргәҙмәһе бөгөн бер юлы ике ҡала халҡын үҙ продукциялары - яңы китаптары менән һөйөндөрөп өлгәрҙө. Стәрлетамаҡ һәм Ишембай ҡалаларында уҙғарылған китап йәрминкәһенә күпләп ағылды халыҡ. Сауҙа-күргәҙмәһе иртән Башҡорт дәүләт университетының Стәрлетамаҡ филиалында ойошторолһа, төштән һуң ул Ишембай ҡалаһының район мәҙәниәт һарайына юл тотто. Стәрлетамаҡта «Йәштәр. Прогресс. Фән» фестивале сиктәрендә үткән күргәҙмәлә студенттарҙы һәм вуз уҡытыусыларын, ғөмүмән, ҡала халҡын, дәреслектәр, уҡыу әсбаптары, һүҙлектәр, фәнни-популяр, балалар әҙәбиәте ҡыҙыҡһындырһа, ишембайҙар күберәк художестволы әҙәбиәткә, мосолман календарҙарына иғтибар итте. Әйткәндәй, Ишембай ҡалаһындағы сауҙа күргәҙмәһе Башҡортостандың ойошторолоуына 100 йыл тулыуға арналған тантанаға тура килеүе икеләтә шатлыҡлы булды. Сараға килеүселәр Башҡортостандың 100 йыллығына арналған яңы баҫмаларҙы һатып алып та, байрам концерты ҡарап та шатланды.\nШуныһы ҡыуаныслы: Стәрлетамаҡта үткән күргәҙмәлә лә, Ишембайҙағы сарала ла китап уҡыусы, беҙҙе һәр ваҡыт түҙемһеҙлек менән көтөп алыусы дуҫтарыбыҙ ҙур әүҙемлек күрһәтте. Йәрминкәнең уҙасағын белә һалғас та, улар халыҡҡа мәғлүмәт таратыуҙа ҙур өлөшөн индерҙе. Бигерәк тә үҙенең моңло шиғриәте менән уҡыусы күңелен арбаған ошо төбәк шағирәһе, «Ысыҡ һутындағы ҡисса» китабының авторы Рәшиҙә Шәмсетдиноваға рәхмәттәребеҙҙе белдерәбеҙ һәм ижади уңыштар теләйбеҙ! Сауҙаны ойошторорға мөмкинлек биргәндәре өсөн ике ҡала хакимиәтенә лә нәшриәт етәкселеге шулай уҡ оло хөрмәтен һәм ихтирамын еткерә!\nБашҡортостандың һәм нәшриәттең ойошторолоуына 100 йыл тулыу айҡанлы «100 ауыл һәм ҡала» акцияһы сиктәрендә үткәрелгән артабанғы китап һатыу сауҙа-күргәҙмәбеҙ иртәгә Салауат ҡалаһында ойоштороласаҡ!\nЭшһөйәр, дәртле, моңло, рухлы Салауаттар! Иртәгә, йәғни 2019 йылдың 29 мартында, беҙ һеҙҙе ҡаланың "Ағиҙел" мәҙәни-ял үҙәгендә көтәбеҙ! Күңел донъяғыҙҙы, рухи байлығығыҙҙы киңәйтергә, үҫтерергә теләһәгеҙ, күргәҙмәгә килегеҙ, беҙҙең менән булығыҙ! Шуны онотмағыҙ: китап менән дуҫ булған – ғилем асҡысы тапҡан, китап менән дуҫ булған – тоғро дуҫын ишәйткән!


Нәфсе ҡоло булып түгел, намыҫлы йәшәйек\n11 Сентябрь 2010, 16:22\nҺәр кем үҙ яҙмышын үҙе ҡора. Уның нисек булыуы һинең ҡылған ҡылыҡтарыңдан, эшләгән эштәреңдән тора. Бар булмышың менән башҡаларға изгелек, мәрхәмәтлек күрһәтеп йәшәһәң, алдағы көндәрең дә тик уңышлы үтер. Ә килеп сыҡҡан сетерекле мәлдәр, яҙмыш һикәлтәләре Хоҙай тарафынан ебәрелгән һынау ғыналыр. Йәшәү шундай ҡыҙыҡ. Беҙ тыуабыҙ, йәшәйбеҙ һәм был донъянан китәбеҙ. Ошо ғүмер юлында бер ултырып намыҫ, кешелеклелек тураһында уйланғаныбыҙ бармы? Әллә тағы ла мал йыйып, донъя байытам, тип нәфсе һимертәбеҙме?\nҺәр кем үҙ яҙмышын үҙе ҡора. Уның нисек булыуы һинең ҡылған ҡылыҡтарыңдан, эшләгән эштәреңдән тора. Бар булмышың менән башҡаларға изгелек, мәрхәмәтлек күрһәтеп йәшәһәң, алдағы көндәрең дә тик уңышлы үтер. Ә килеп сыҡҡан сетерекле мәлдәр, яҙмыш һикәлтәләре Хоҙай тарафынан ебәрелгән һынау ғыналыр.\nЙәшәү шундай ҡыҙыҡ. Беҙ тыуабыҙ, йәшәйбеҙ һәм был донъянан китәбеҙ. Ошо ғүмер юлында бер ултырып намыҫ, кешелеклелек тураһында уйланғаныбыҙ бармы? Әллә тағы ла мал йыйып, донъя байытам, тип нәфсе һимертәбеҙме?\nЯңыраҡ бер танышымдан ишеткән хәл мине тәрән уйға һалды. Оҙаҡ ҡына ошо хаҡта уйланып йөрөнөм.\nБыл ҡатын менән бер автобуста ҡайтырға сыҡҡас, аралашып, һөйләшеп киттек. Ғаилә хәле менән ҡыҙыҡһына башлағайным, юлдашым, уфтанып, һүҙен башланы: «Яңыраҡ иремдең атаһы, үҙ-үҙенә ҡул һалып, был яҡты донъянан китеп барҙы. Бар донъя, мал-тыуар үгәй ҡәйнәм ҡулында тороп ҡалды. Үлем хәбәрен ишеткәс, ҡайтып, ҡайнымды ерләштек. Шундай асыҡ күңелле кеше була торғайны, йәне йәннәттә булһын инде... Мәрхүмдең беҙгә әйткән вәғәҙәһе бар ине. Бер ҡолонло бейә. Бына шул хайуан да, хужаһының вафатына дүрт-биш көн үткәс, һин дә мин торған еренән ятып үлгән.\n– ҡайнымды ерләгәс, өй бушап, моңһоуланып ҡалды. Туғандар бер өнһөҙ генә ултырғанда, араларынан береһе, үлгән кешенең бурысы ҡалмаҫҡа тейеш, килен, һеҙгә тигән бейә менән ҡолондо мотлаҡ алығыҙ, исмаһам, мәрхүмдең йәне тыныс булыр, тип һүҙ ҡуҙғатты. Шул мәл үгәй ҡәйнәм, үсегеп, ялп-йолп баҫып сығып китте. Артынан сыҡтым да: «Ярай, ҡәйнәм, беҙгә мал кәрәкмәй, һаулыҡ булһа, уныһы ла табылыр», – тигәйнем, яуап итеп: «Мин һеҙҙе ҡиблаға ҡарап ҡарғап торам», – тигән һүҙҙәрҙе ишеттем...\nӘлеге хәлдән һуң был тупһаға мәңге аяҡ баҫмаясаҡмын, тип ҡайтып китеүебеҙгә дүрт-биш көн үткәс, шул бахыр бейәнең үлеүен ишетеп, иҫем китте. Был хәл ныҡ тетрәндерҙе. Аллаһы Тәғәләгә нығыраҡ инандым.\nЭйе, нәфсе тигән нәмәнең ҡоло булғансы, намыҫлы кеше булып йәшәүең мең артыҡ. Сөнки, ниндәй генә хәлдә йәшәһәк тә, ярлымы ул, баймы, хәләл көсөңдө түгеп, үҙең эҙләп тапҡан мал күпкә бәрәкәтлелер, ҡәҙерлелер. Ә инде, вафат булған кешенең һуңғы вәғәҙәһен дә үтәмәү ҙур гонаһтыр.


Конспект урока в 6 классе "Уртаҡ ҡылым"\nИнфоурок / Другое / Конспекты / Конспект урока в 6 классе "Уртаҡ ҡылым"\n6-сы класта уртаҡ ҡылым темаһын\nМораҙым мәктәбенең башҡорт теле\nһәм әҙәбиәте уҡытыусыһы Килдина\nГөлсара Ғәйфулла ҡыҙы.\nМаҡсат.Уртаҡ ҡылымдың мәғәнә үҙенсәлектәрен асыҡлау һәм телмәрҙә дөрөҫ ҡулланырға өйрәтеү,яһалышын үҙләштереү.Телмәр үҫтереү.Тәбиғәткә,ҡоштарға ҡарата һаҡсыл ҡараш тәрбиәләү.\nЭпиграф. “Ҡоштар-беҙҙең дуҫтарыбыҙ.Уларҙы һаҡларға кәрәк.”\n1.Ойоштороу мәле.А.И.Коморовтың “Беҙҙә ҡышлаусы ҡоштар” һүрәте эленгән.Фонояҙманан ҡоштар тауышы тыңлатыла.\nУҡытыусы.Һеҙ был һүрәттә нимәләр күрәһегеҙ? Ә фонояҙманан нимә тауыштары ишеттегеҙ? (Әңгәмә.)\n2.Яңы теманы өйрәтеү.\nУҡытыусы.Бөгөн дәрестә уртаҡ ҡылымдар,уларҙың яһалышы,мәғәнәһе менән танышырбыҙ.Уртаҡ ҡылымдарҙы һөйләмдәрҙән табырға өйрәнербеҙ һәм тәбиғәтте йәмләүсе ҡанатлы дуҫтарыбыҙ-ҡоштар,уларға нисек ярҙам итеү хаҡында һөйләшербеҙ.\nУҡытыусы.Эпиграфты уҡығыҙ.Ул нимәгә өндәй? (Ҡоштарҙы-беҙҙең ҡанатлы дуҫтарыбыҙҙы-һаҡларға кәрәк.) “Һаҡларға” һүҙе эште эшләргә тейешлекте,кәрәклекте белдерә.\nҠағиҙәне әйтеү.Ҡайһы бер ҡылымдар эште эшләргә кәрәклекте,мөмкинлекте,тейешлекте,өндәүҙе,маҡсатты йәки эшләүҙән тыйыуҙы белдерә.Бындай һүҙҙәр уртаҡ ҡылымдар тип атала.Улар-затта,һанда үҙгәрмәй торған ҡылым төркөмсәләре.\nУҡытыусы.Таҡталағы һөйләмдә ҡайһы һүҙ уртаҡ ҡылым? (Һаҡларға.) “Һаҡларға” уртаҡ ҡылымына ниндәй ярҙамсы һүҙ эйәргән? (“Кәрәк”һүҙе).Тап ошондай ярҙамсы һүҙҙәр уртаҡ ҡылымдарға төрлө мәғәнә үҙенсәлектәре бирә:кәрәклек, мөмкинлек,тейешлек һ.б.\nҠағиҙәне дәреслектән үҙ аллы уҡып сығығыҙ һәм уртаҡ ҡылымдарҙың ниндәй ялғауҙар ярҙамында барлыҡҡа килеүен иҫтә ҡалдырығыҙ.\n3.Үтелгәнде нығытыу.Һәр партаға текст таратылып бирелә.Уҡытыусылар уны тәүҙә үҙалдына,унан бер уҡыусы ҡысҡырып уҡый.\nУҡытыусы.Текстан уртаҡ ҡылымдарҙы табығыҙ.Уртаҡ ҡылымдар ниндәй ялғауҙар ҡушыу юлы менән яһала?Юҡлыҡ формаһы нисек барлыҡҡа килә?Текстың йөкмәткеһенә иғтибар итегеҙ.Һүҙ нимә тураһында бара?Һеҙ ҡоштарҙы һаҡлау буйынса нимәләр эшләйһегеҙ?\nКласс менән бергә 214-се күнегеү башҡарыла.Күнегеү аҙағында бирелгән биремдәр башҡарыла.\nТөркөмдәр араһында ярыш.Таҡтаға яҙылған нигеҙ ҡылымдарға ялғауҙар өҫтәп уртаҡ ҡылымдар яһарға.\nЯҙ-... сәс-... бир-...\nКит-... күп-... ҡайт-...\nТот-... ҡас-... ал-...\nУҡы-... күс-... һат-...\nУйна-... эшлә-... үлсә-...\nЯл минуттары. “Ҡоштар осто-осто”.\nУҡытыусы.Мин һеҙгә шиғыр уҡыйым.Кем ҡылымдарҙы күберәк иҫтә ҡалдырыр икән?\nУртаҡ ҡылымдарҙы әйтегеҙ.\nҠыу еректең ботағына\nҠунып алған һайыҫҡан\nКем килгәнен,кем киткәнен\nКүҙ һалығыҙ урмандағы\nҺәр ағас,һәр ботаҡҡа,\nТуйынырға ҡоштар килә\nҺыйы тулы тағараҡҡа.\nУҡытыусы.Ҡылым темаһын өйрәнгәндә,үҙебеҙҙең дуҫтарыбыҙ-ҡоштар тураһында күп нәмәләр белдегеҙ.Ҡоштар тәбиғәтте зарарлы бөжәктәрҙән һаҡлай,баҫыуҙарҙан мул уңыш алырға ярҙам итә.Һеҙҙең йәштәштәрегеҙ ҙә ошо турала ҡайғырталар һәм был хаҡта гәзит-журналдарға ла яҙып ебәрәләр.Ә хәҙер һеҙҙең өйҙә яҙып алып килгән иншаларығыҙҙы уҡыйыҡ.\nӨйгә эш.217-се күнегеү.\nКильдина Гульсара Гайфулловна\nНомер материала: ДБ-373422\nДомашняя контрольная работа по МДК.03.01 Теоретические и методические основы деятельности классного руководителя по специальности 050146 Преподавание в начальных классах\nЭлектронное учебное пособие для проведения занятия по теме Сестринский процесс\nИнтеллектуальная игра 7-8 кл\nПрезентация мастер-класса "Технология развития критического мышления через чтение и письмо"\nУрок по башкирской литературе в 5 классе "Хамит купере"\nВикторина "Все о Крыме"


Өфөлә машиналар һәм авариялар һаны бер тигеҙ үҫә\nЮл именлеге хеҙмәткәрҙәре төрлө акциялар менән фажиғәләрҙе иҫкәртергә тырыша.\nЮл-транспорт фажиғәләрен кәметеү маҡсатында республикала Водитель – иғтибарлы бул тигән акция башланды. Ул башлап руль артына ултырыусыларҙы тәүге көндән үк хәүефһеҙлеккә иғтибар итеүгә йәлеп итеү маҡсатынан уҙғарыла. Ошо маҡсаттан машина йөрөтөүгә хоҡуҡ ҡағыҙы алыусыларға уларға праваларын баш ЮХИДИ хезмәткәре Динар Ғилметдинов тапшырҙы.\nӨфөлә быйыл ғына 43 мең кешегә водитель таныҡлыҡтары бирелгән, уларҙың һаны көндән-көн арта бара, шул уҡ ваҡытта аварияларҙың күбеһе водителдәрҙең тәжрибәһе етмәүҙән килеп сыға. Мәҫәлән, аварияға эләгеүсе һәр өсөнсө йәйәүле башлап йөрөүсе автотранспорт хужаһы, йәғни сәйнүктең ғәйебе менән йәрәхәтләнә.\nӨфө районының Нижегородка ауылында фажиғәл хәл теркәлде. Иҫерек водитель үҙенең һигеҙенсе моделле ВАЗ автомобилендә йәйәүлене төкөтә һәм енәйәт урынынан ҡаса.\nШаһиттар әйтеүенсә, юғары тиҙлектә килгән еңел автомобиль ҡапыл юл ситендәге тротуарға барып менә. Бәхетһеҙлеккә күрә, ул үтеп барыусы барыусы 23 йәшлек егетте тапата. Алынған ауыр йәрәхәттәрҙән һуң бәләгә тарыусы фажиғә урынында йән бирә.\nБер аҙ ваҡыт үткәндән һуң ҡасҡан водитель юл-патруль хеҙмәте инспекторҙары тарафынан ҡулға алына. Уның иҫерек булыуы һәм 2011 йылға тиклем водитель танытмаһынан мәхрүм ителеүе асыҡлана. Ҡулға алыныусы фажиғә урынынан ҡасып китеүен төрлөсә аңлатып ҡарарға маташа. Әле водитель 15 тәүлеккә һаҡ аҫтына ҡуйылған. Уның артабанғы яҙмышы яҡын көндәрҙә хәл ителәсәк.


Мәскәү профессоры Башҡорт дәүләт университетында лекция уҡыясаҡ // Иҡтисад | новости башинформ.рф\nМәскәү профессоры Башҡорт дәүләт университетында лекция уҡыясаҡ\n13:02, 31 октября 2012 Иҡтисад\nИҡтисад фәндәре докторы, М.В.Ломоносов исемендәге Мәскәү дәүләт университеты профессоры Рәсүл Мусаев Башҡорт дәүләт университетында лекция уҡыясаҡ. Шулай итеп, өс асыҡ лекция иҡтисад факультетында 7-9 ноябрҙә үтә.\n7 ноябрҙә 12.00-15.00 сәғәттәрҙә профессор – «Рәсәй донъяның сәйәси-иҡтисади картаһында» темаһына, 8 ноябрҙә 11.00-14.00 сәғәттәрҙә «Рәсәй Федерацияһын социаль-иҡтисади йәһәттән үҫтереүҙең стратегик мөмкинлектәре» темаһына сығыш яһай. 9 ноябрҙә 11.00-14.00 сәғәттәрҙә Рәсүл Мусаев Рәсәйҙең банк системаһы хаҡында һөйләй.\n— Лекциялар бушлай үткәрелә, уларға БДУ студенттарынан тыш, теләгән һәр кем килә ала, — тип хәбәр иттеләр «Башинформ» агентлығына БР Кредит ойошмалары ассоциацияһынан.


Башҡортостан гербы, ағастан картиналар һәм башҡа төрлө сувенирҙар\nБыларҙың барыһын да Өфөнөң Максимовка ҡасабаһында үткән байрамда һатып алырға мөмкин ине. "Оҫталар ҡаласағы" тип аталған йәрминкәлә шулай уҡ концерт һәм конкурстар ҙа ойошторолдо.\nБыл тайыштабанды Наил Кәримов бер тәүлек эсендә эшләгән. Ә бына картиналарҙы төшөрөүгә байтаҡ ваҡыт талап ителә. Оҫта ҡуллы замандашыбыҙ ағас эше менән ярты йыл самаһы шөғөлләнә. Был кәсеп үҙенә күрә табыш сығанағы ла, ти йүнсел хужа. Максимовка ла үткән оҫталар йәрминкәһе быйыл беренсе тапҡыр ойошторолдо. Байрамға йөҙҙәрсә кеше килде. Концерт номерҙары төрлө конкурстар менән үрелеп барҙы. Күргәҙмәгә ҡуйылған ҡул эштәре араһында һатыуға сығарылғандары ла, шулай уҡ ҡәҙерле кешеләр өсөн генә әҙерләнгәндәре лә бар.


Юл буйы сервисында үҙгәрештәр көтөлә\n25 Сентябрь 2020, 13:05\nХөкүмәттә республика биләмәһендә юл буйы сервисын үҫтереү буйынса сараларҙы тормошҡа ашырыу мәсьәләһе ҡаралды. Кәңәшмәне республика Хөкүмәте Премьер-министры Андрей Назаров үткәрҙе.\nВице-премьер – иҡтисади үҫеш һәм инвестиция сәйәсәте министры Рөстәм Моратов белдереүенсә, республикала махсус ведомство-ара эш төркөмө булдырылған һәм эшләй, шулай уҡ юл буйы сервисы объекттарын үҫтереү буйынса саралар планы формалаштырылған. Был планға ярашлы, объекттар локацияһын билдәләү буйынса әҙерлек саралары үткән, инвесторҙар өсөн махсус шарттар булдырыуға нигеҙләнгән тейешле норматив документтарға үҙгәрештәр индерелгән.\nЭш төркөмө эшмәкәрлегенең төп йүнәлештәре булып юл буйы объекттарын төҙөү өсөн майҙансыҡтар, инвестор өсөн ярҙам һәм дәртләндереү сараларын булдырыу, объекттарҙы халыҡ-ара кимәлдәге сараларға әҙерләү буйынса эшмәкәрлек һөҙөмтәләрен барлау һәм башҡалар тора.\nБашҡортостанда үтәсәк Бөтә донъя фольклориадаһына әҙерлек барышында Туризм, Сауҙа, Транспорт һәм юл хужалығы буйынса дәүләт комитеттарына был сарала ҡатнашыусыларға кәрәк булған юл буйы сервисы объекттарын мониторингларға ҡушылды.\nӘлеге көндә республика биләмәһендә 953 юл буйы сервисы объекты иҫәпләнә.\nФольклориада үтәсәк һигеҙ муниципалитеттың 28 объектын ҡарап сыҡҡас, ял итер өсөн булған майҙансыҡтарҙың талаптарға яуап бирмәүе асыҡланған. Талаптар шундай: хәүефһеҙ хәрәкәт, биләмәнең төҙөклөгө, комплекс эсендәге уңайлы шарттар, хеҙмәтләндереү кимәле, санитар хәле һәм башҡалар.\nРеспублика биләмәһендә 2020 - 2024 йылдарҙа юл буйы сервисы объекттарын үҫтереү концепцияһына ярашлы, уларҙы берҙәм стилдә төҙөргә һәм милли айдентиканы файҙаланырға кәңәш ителә.\nАндрей Назаров Хөкүмәт ағзаларына республика биләмәһендә юл буйы сервисы объекттарын үҫтереү эшен әүҙемләштерергә һәм барлыҡ талаптарҙы үтәргә ҡушты.


Ошо көндәрҙә М. Ғафури исемендәге Башҡорт дәүләт академия драма театры коллективы, инде матур йолаға әйләнгән күркәм традицияны дауам итеп, Өфөнөң «Мосолман ҡәберлегенә» зыярат ҡылды. Ғүмерҙәрен театрға бағышлаған ижади шәхестәребеҙҙе иҫкә алып, уларҙың ҡәберҙәрен тәртипкә килтерҙе, ҡый үләндәренән таҙартты, сәскәләр һалды. «Мосолман зыяраты» эсендә нур бөркөп ултырған изге йорт – «Ғофран» мәсетенә инеп вәғәз тыңланы. Мәрхүмдәр\nЮбилей миҙгелен «Маҡтымһылыу, Әбләй һәм Ҡара юрға» башлай!\n1 октябрҙә театр «Маҡтымһылыу, Әбләй һәм Ҡара юрға» (Т.Ғарипова, реж. О.Ханов) мюзиклы менән 95- се ижад миҙгелен аса. Театрҙың сираттағы миҙгеле ябай түгел, ә юбилей йылы. Был көндө Башҡорт академия драма театрына килгән барлыҡ тамашасы байрам кәйефе кисерһен, театр майҙанында ла, сәхнәлә лә күтәренке рух тантана итһен ине, тигән теләктә театр етәкселеге лә, коллектив\n«Әлифбанан бер себеш» — был юлы Карелияға\n8 сентябрҙән 14 сентябргә тиклем Карелия Республикаһының баш ҡалаһы Петрозаводскийҙа «Лифт Карелия 14+» исеме аҫтында театраль-эксперименталь проект старт ала\nЫрымбур тарафтарында сығып килгән һәм халыҡҡа бушлай таратылған сағыу һәм бай йөкмәткеле «Культура и искусство Оренбуржья» журналының (ойоштороусыһы — Ырымбур өлкәһе мәҙәниәт һәм тышҡы бәйләнештәр министрлығы) 4-се һанында быйылғы йылдың 10-16 июнендә Ырымбурҙа уҙған Беренсе Волга буйы фестивале хаҡында мауыҡтырғыс мәҡәлә баҫылды. Уның авторы Надежда Романова. Фестивалдең «Тамашасы һөйөүе» призына лайыҡ булған М.Ғафури исемендәге Башҡорт\nТруппаның йәйге ялы тамам\n11 августта театр труппаһы йәйге ялдан һуң эш башланы. Театрҙың 95 йыллыҡ юбилей миҙгеленең ваҡиғаларға бай булыуы, алда торған ижади пландарҙың күплеге, эштәрҙең мөһимлеге коллективтың быйылғы миҙгелдәге тәүге йыйылышында уҡ айырым асыҡ билдәләнде. Репетициялар, яңы спектаклдәр өҫтөндә эш тәүге көндән үк башланды. Йәйге ялдан һуң яңы дәрт һәм илһам менән башланған ижад йылы тамашасылар өсөн\n8-12 октябрҙә Башҡорт академия драма театры 95 йыллыҡ юбилейы айҡанлы баш ҡалабыҙ Мәскәүгә гастролгә бара. Сығыштар «Сатирикон» театрының Ҙур сәхнәһендә була. Мәскәү – донъя театр мәҙәниәте үҙәге. Бында ҙур ижади проекттар ярала, тормошҡа ашырыла, сәхнә сәнғәтенең заманса алымдары табыла. Театр донъяһында яңы фекер тыуа Мәскәүҙә. Театрҙың баш ҡала театр сәнғәте әһелдәре һәм тамашасылары менән даими\nАһ, Ырымбур шәлдәре! ..\nАлдан хәбәр итеүебеҙсә, «Маҡтымһылыу, Әбләй һәи Ҡара юрға» (Т.Ғарипова) мюзиклы Ырымбурҙа үткән Беренсе Волга буйы региональ театр фестиваленең «Тамашасы һөйөүе» призына лайыҡ булғайны. Театр был номинацияла еңеүсе тип Ырымбур дәүләт университеты студенттарының социология лабораторияһы эше һөҙөмтәһе менән танышҡас билдәләнде, йәғни студенттар тамашасы фекерен һорашып белеште, тауыш бирҙе һ.б. Фестиваль дирекцияһы ошо еңеүе менән Башҡорт академия\nБашҡортостандың халыҡ артисткаһы Гүзәл Маликова Башҡортостан делегацияһы составында Рәсәйҙә Мәҙәниәт йылын уҙғарыуҙағы иң яҡшы тәжрибәне асыҡлау һәм таратыу буйынса региональ конференцияла ҡатнашты\nБашҡортостан делегацияһы составында Рәсәйҙә Мәҙәниәт йылын уҙғарыуҙағы иң яҡшы тәжрибәне асыҡлау һәм таратыу буйынса региональ конференцияла ҡатнашты\nБеренсе Волга буйы театр фестиваленән уңыш һәм дәрт менән\nХөрмәтле театр һөйөүселәр!\nБашҡортостандың халыҡ, Рәсәйҙең атҡаҙанған артисы Рәүис Заһитовтың юбилей тантаналары дауам итә.\n2014 — Мәҙәниәт йылына бағышланған һәм театрҙың 95 йыллығы уңайынан ойошторолған сираттағы гастролдәр уңышлы үтте һәм 11 июндә Ырымбур өлкәһенең Орск ҡалаһында тамамланды.\nҠазанда «Нәүрүз» театр — белем биреү Форумы тамамланды\nОшо көндәрҙә III “Нәүрүз” театр — белем биреү фестиваль-форумы тамамланды.


«Киске Өфө» гәзитенең сайты - ЗАТОН БИҪТӘҺЕНДӘ ЙӘШӘЙЕМ - 2022 - Мәҡәләләр\nЗАТОН БИҪТӘҺЕНДӘ ЙӘШӘЙЕМ\nҠаланың үҙәгенән ситтә ятҡан, әммә уның өсөн бер үк кимәлдә кәрәкле булған биҫтәләр менән Өфөбөҙ ҙур, йәмле, йәшел, заман талаптарынан ҡалышмай үҫешкән миллионлы ҡала булып тора. Баш ҡала рәсми рәүештә райондарға бүленеп йөрөтөлә, ләкин барыһы ла һөйләшкәндә Өфөнө төрлө атамалағы - Черниковка, Инорс, Затон, Үҙәк һәм башҡа исемле биҫтәләр менән атай. Бөгөнгө һүҙебеҙ Өфөнөң Ленин районына ҡараған Затон биҫтәһе хаҡында.\nЗатон биҫтәһе халыҡ телендә "спальный" райондар иҫәбендә. Был, ысынлап та, шулай. Бында тормош үҙенең ҡабаланмаҫ ағышы менән бара, кешеләр ҙә яй ғына атлап йөрөгән кеүек (үҙәктә иһә күҙҙәренә аҡ-ҡара күренмәй сабалар), йәйгеһен бында әле булһын йорт янында шешлек ҡыҙҙыралар, күршеләр менән әңгәмә ҡоралар һәм башҡалар. Элек биҫтә йылғасылар районы иҫәпләнгән һәм был тенденция бөгөнгө көндә лә һаҡланған, сөнки беҙҙә ошо өлкәгә бәйле әйберҙәр күп.\nЗатон әүҙем үҫешкән биҫтәләрҙең береһе. Бында һуңғы йылдарҙа ғына ла әллә күпме иҫке йорттар һүтелеп, улар урынына яңы йорттар ҡалҡып сыҡты, элек буш торған ерҙәр ҙә хәҙер балалар тауышынан яңғырап тора. Фатир хаҡтары ла башҡа райондар менән сағыштырғанда ҡот осорлоҡ түгел. Йәшәр өсөн бөтә социаль инфраструктура бар, үҙәккә лә алыҫ түгел. Йәйге йылы оҙон көндәрҙә фатирҙа ултырмаҫ өсөн биҫтәнән алыҫ булмаған ерҙән баҡса алып ебәрергә була.\nШулай ҙа биҫтәлә яҡшыртаһы ерҙәр ҙә бик күп. Мәҫәлән, композитор Хөсәйен Әхмәтов исемен йөрөткән Затондың үҙәк урамын ипкә килтереп, матурлап алыу урынлы булыр ине. Ә барактар янындағы тулып, һаҫыҡ еҫ сығарып ятҡан канализиция янындағы күләүектәр тураһында яҙыуы ла сирҡаныс хатта. Канализация соҡорҙарын ваҡытында таҙартып тороу өсөн яуаплы ойошмаларҙың үҙ эшенә һүлпән ҡарауы шунда йәшәгән әллә күпме кешенең тормошо насар шарттарҙа үтеүенә сәбәпсе. Ғөмүмән, был барактар күптән үҙҙәренең функцияһын үтәп бөткән, уларҙы тиҙерәк бушатырға һәм һүтеп ташларға кәрәк. Был биҫтәнең йөҙөн дә яҡшыртасаҡ, унда йәшәгән кешеләр өсөн дә файҙалы буласаҡ.\nШулай уҡ беҙ үҙебеҙҙең кинотеатрыбыҙ булыуы тураһында хыялланабыҙ. Йәмәғәт транспорты әүҙемерәк йөрөй башлар тигән ышаныста йәшәйбеҙ. Оҙаҡламай бында тағы ла балалар баҡсалары, мәктәптәр асылыр һәм бында күсеп килеүселәр иртәле-кисле балаларын ыҙалатып ҡала үҙәгенә йөрөтмәҫ, тип көтөп ғүмер итәбеҙ.\nБиҫтәнең берҙән-бер паркы - "Тулҡын"ға айырым туҡталып үткем килә. Һуңғы йылдарҙа ул күҙгә күренеп матурайҙы. Миңә бигерәк тә парктағы юлдар оҡшай - улар тигеҙ, асфальт түшәлгән, коляска үтеүгә ҡамасаулаған бордюрҙар юҡ. Балалар өсөн төрлө уңайлыҡтар булдырылған - уйын һәм спорт майҙансыҡтары, автоҡаласыҡ, хоккей ҡумтаһы, уңайлы ултырғыстар менән йыһазландырылған сәхнә майҙансығы һәм башҡалар. Ғөмүмән, паркыбыҙ бик күркәм һәм уңайлы. Затон биҫтәһенә йәштәрҙең күпләп күсеүе мине шатландыра, тимәк, биҫтә йәшәрә, яңы һулыш ала, әүҙемләшә, сөнки ҡайҙа йәшлек, шунда көс-дәрт һәм ғәйрәт. Һәм йәштәрҙең үҙҙәре йәшәгән биҫтәне тағы ла матурыраҡ һәм заманса итеүҙәре өсөн тырышасаҡтарына шигем юҡ. Шулай булғас, Затон алдағы көндәрҙә үҫәсәк һәм балҡыясаҡ әле.\n"Киске Өфө" гәзите, №8, 2022 йыл\nЯҙылған: 25.02.22 | Ҡаралған: 79


Радий Хәбиров «Китап» нәшриәтенең 100 йыллығы һәм Яҙыусылар союзының 85 йыллығы тураһындағы указға ҡул ҡуйҙы\nӨФӨ, 2019 йыл, 5 ноябрь. /«Башинформ» мәғлүмәт агентлығы, Ләйлә Аралбаева/. Башҡортостан Башлығы Радий Хәбиров 2019 йылда Зәйнәб Биишева исемендәге «Китап» нәшриәтенең – 100, Башҡортостан Республикаһы Яҙыусылар союзының 85 йыллығына әҙерләнеү һәм уҙғарыу тураһындағы указға ҡул ҡуйҙы.\nТейешле указ рәсми хоҡуҡи мәғлүмәт порталында баҫылды. Документҡа ярашлы, ойоштороу комитетын республика хөкүмәте вице-премьеры Фәнүр Йәғәфәров етәкләй. Ойоштороу комитеты юбилей саралары планын әҙерләргә һәм раҫларға, финанслау сығанаҡтарын билдәләргә тейеш.\nМуниципаль райондар һәм ҡала округтары хакимиәттәренә мәҙәниәт, мәғариф учреждениеларында саралар ойошторорға, шағирҙарҙы, яҙыусыларҙы тантаналы ҡотларға тәҡдим ителде. Хәтерегеҙгә төшөрәбеҙ, юбилей йылында Башҡортостан Республикаһы Яҙыусылар союзының бинаһы төҙөкләндерелде.\nТеги:юбилейҙарбашҡортостан башлығы указы


Гөлсимә Оморҙаҡ ҡыҙы Сәлиховаға 55 йәш » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Юбилейҙар » Гөлсимә Оморҙаҡ ҡыҙы Сәлиховаға 55 йәш\nГөлсимә Оморҙаҡ ҡыҙы Сәлиховаға 55 йәш 17.01.2017 // Юбилейҙар\nБөгөн редакциябыҙҙа матур байрам – маркетинг һәм матбуғат таратыу бүлеге мөдире Гөлсимә Оморҙаҡ ҡыҙы Сәлихованың 55 йәшлек күркәм юбилейы. Хөрмәтле хеҙмәттәшебеҙҙе ғүмеренең ике бишле миҙгеленә аяҡ баҫыуы менән ихлас ҡотлайбыҙ!\nГөлсимә Баймаҡ районының Ниғәмәт ауылында Рабиға Әхмәҙиә ҡыҙы һәм Оморҙаҡ Мөхәмәҙи улы Әүәлбаевтарҙың ишле, татыу ғаиләһендә өсөнсө бала булып донъяға килә.\nМәктәптә үк ҡәләм тибрәтә башлай. “Башҡортостан пионеры”, “Һаҡмар” гәзиттәрендә йәш хәбәрсе булараҡ йыш ҡына мәҡәләләре донъя күрә. VI класта уҡығанда конкурста еңеп, Бөтә Союз “Артек” пионер лагерында “Йәш хәбәрселәр” сменаһында ял итеү бәхетенә эйә була.\nБашҡорт дәүләт университетының филология факультетында белем ала. Артабан бар ғүмерен гәзитебеҙгә бағышлай ул. Бында корректорҙан бүлек мөдиренә ҡәҙәр үрләй, тырышлығы, булдыҡлылығы, һәр эште күңелен һалып, еренә еткереп, теүәл башҡарыуы менән абруй ҡаҙана.\nРедакцияның иң яуаплы, ҡайнап торған маркетинг һәм матбуғатты таратыу бүлегенә тиҫтә йылдан ашыу етәкселек итеү дәүерендә Гөлсимә Оморҙаҡ ҡыҙы үҙен оҫта ойоштороусы итеп танытты. Заман һулышын, халыҡтың ихтыяжын нескә тойған хеҙмәттәшебеҙ гәзиттең республиканың һәр районында, сит өлкәләрҙә лә таратылыуына ҙур өлөш индерә. Уның реклама эшен дә оҫта алып барыуы баҫманың матди хәлендә баһалап бөткөһөҙ әһәмиәткә эйә. Рәсәй һәм Башҡортостан Журналистар союзы ағзаһы Гөлсимә Сәлихова бай тәжрибәһе менән ихлас уртаҡлаша, йәш менеджерҙарҙы клиенттар менән эшләү үҙенсәлектәренә өйрәтергә лә ваҡытын йәлләмәй. Уның фиҙакәр хеҙмәте Башҡортостан Республикаһының атҡаҙанған матбуғат һәм киң мәғлүмәт саралары хеҙмәткәре исеменә лайыҡ булды.\nҒаиләһендә лә бәхетле Гөлсимә Оморҙаҡ ҡыҙы. Тормош иптәше менән ике бала тәрбиәләп үҫтереп, юғары белем, яҡшы тәрбиә бирҙеләр. Хәҙер инде ейән-ейәнсәрҙәрен һөйөү бәхетенә эйә улар.\nКүркәм юбилейын билдәләгән хөрмәтле хеҙмәттәшебеҙгә ҡоростай ныҡлы һаулыҡ, ҡәҙер-һөйөүгә төрөнгән оҙон ғүмер, эшенең, ғаилә тормошоноң артабан да уңыштарҙан, шатлыҡ-ҡыуаныстарҙан тороуын теләйбеҙ. Тыуған көнөгөҙ ҡотло булһын, Гөлсимә Оморҙаҡ ҡыҙы!\n“Башҡортостан” гәзите редакцияһы хеҙмәткәрҙәре.


Башҡортостан Башлығы паралимпиясыларға миҙалдар өсөн аҡсаны тиҙ арала түләргә ҡушты\n6 Сентябрь 2021, 15:12\nБашҡортостан Башлығы Радий Хәбиров республиканың спорт министры Руслан Хәбибовҡа Токиола уҙған Паралимпиадала миҙалдар яулған Башҡортостан спортсыларына тиҙ арала приз аҡсаһын түләүҙе ойошторорға ҡушты.\n«Олимпиада һәм Паралимпиада алдынан миҙалдар өсөн түләү суммаһын арттырыуыбыҙ бик яҡшы булды, — тине республика етәксеһе хөкүмәттәге оператив кәңәшмәлә. — Беҙҙең йөҙөү мәктәбе бик көслө. Тренерҙарға рәхмәт. Башҡортостан спортсылары биш алтын, өс көмөш һәм дүрт бронза миҙал яуланы. Руслан Таһир улы, паралимпиясыларға тиҙ арала аҡса түләүегеҙҙе һорайым».\nХәтерегеҙгә төшөрәбеҙ, Паралимпиада призёрҙарына Башҡортостан Республикаһынан приз аҡсаһы Олимпиада чемпиондарын һәм призёрҙарын матди бүләкләүҙән айырылмай. «Алтын» — 2 миллион һум, «көмөш» — 1,5миллион, «бронза» — 1 миллион һум. Тренерҙарға сумманың яртыһы түләнә.\nРадий Хәбиров паралимпиясылар менән осрашырға теләүе хаҡында ла белдергәйне.


Дәүләт Думаһы депутаттары 31 декабрҙе ял көнө итеү идеяһын хупланы\n26 Ноябрь 2019, 12:55\nДәүләт Думаһы депутаттары 31 декабрҙе ял көнө итеү идеяһын хупланы. Йылдың һуңғы көнөндә ял итергә мөмкин, ләкин байрам көндәренең дөйөм һанын һаҡлау шарты менән, тип аңлатма бирҙе идеяға Дәүләт Думаһының Хеҙмәт һәм социаль сәйәсәт буйынса комитеты етәксеһе Ярослав Нилов (ЛДПР).\n«Риа Новости» хәбәр итеүенсә, бынан алда Томск өлкәһе губернаторы Сергей Жвачкин ҡатын-ҡыҙҙарҙың үтенесе буйынса 31 декабрҙәге эш көнөн шәмбе, 28 декабргә күсерҙе. Төбәк башлығы бындай ҡарарҙы Яңы йыл байрамына әҙерләнеүҙең төп ауырлығы ҡатын-ҡыҙҙарға төшөүе менән аңлатты. Уны Дәүләт Думаһының Ғаилә, ҡатын-ҡыҙҙар һәм балалар мәсьәләләре буйынса комитеты етәксеһе Тамара Плетнева хупланы (КПРФ).\n«Байрам көндәренең дөйөм һанын һаҡлап, 31 декабрҙе ял көнө итергә кәрәк ине тип иҫәпләйем. 31-ендә кешеләр эштә нимә менән шөғөлләнә: отпуск йәки үҙ иҫәбенә ял алмаған булһалар, киләләр. Эш көнө икән, сифатлы эш юҡ. Бер етди мәсьәләне лә хәл итеп булмай, сөнки бөтәһенең дә байрам», — тип Ярослав Ниловтың һүҙҙәрен килтерә РИА.\nДепутат билдәләүенсә, төбәктәрҙең үҙ субъекттарында ошондай ҡарар ҡабул итергә хоҡуғы бар, атап әйткәндә, төньяҡ төбәктәрҙә йома көндө — ҡатын-ҡыҙҙар өсөн махсус эш режимы.


Өфөлә бер нисә уҡыу йортонан студенттарҙы һәм уҡыусыларҙы эвакуацияланылар\n22 Декабрь 2021, 15:29\nМәғариф учреждениеларына ашығыс хеҙмәттәр килде.\n22 декабрҙә Өфө дәүләт авиация техник университетының бөтә корпустарынан студенттар һәм хеҙмәткәрҙәр эвакуацияланды. Билдәле булыуынса, биналарҙа янғын сигнализацияһы яңғыраған - бөтәһе лә урамға сыҡҡан. Студенттарҙы өйҙәренә ҡайтарып ебәргәндәр.\nБынан тыш, ошо уҡ ваҡытта 91-се гимназия уҡыусыларына һәм уҡытыусыларына ла урамға сығырға тура килгән. Һуңынан 1-се лицейҙа һәм Өфө авиация техникумында сигнализация эшләй башлаған.\nБелем биреү учреждениеларына баш ҡаланың ашығыс хеҙмәттәре килеп еткән. Ваҡиға сәбәптәре асыҡлана.\nҠайһы бер мәғлүмәттәр мәғлүмәттәр буйынса, хоҡуҡ һаҡлау органдарына Өфөнөң барлыҡ белем биреү ойошмаларына бомба һалыныуы тураһында хәбәр килгән. «Башинформ» агентлығы комментарий алыу өсөн Башҡортостан Республикаһы буйынса Эске эштәр министрлығының матбуғат хеҙмәтенә мөрәжәғәт итте. Яуап алғас та, беҙ уны баҫтырып сығарырбыҙ.


Республикала киҙеүҙең тәүге осраҡтары теркәлде // Йәмғиәт | новости башинформ.рф\n13:01, 17 января 2019 Йәмғиәт\nРеспубликала киҙеүҙең тәүге осраҡтары теркәлде Фото: Олег Яровиков\nӨФӨ, 2019 йыл, 17 ғинуар. /«Башинформ» мәғлүмәт агентлығы, Эльмира Сабирова/.\nРоспотребнадзор Башҡортостан биләмәһендә гриптың тәүге осраҡтары тураһында хәбәр итә. Ведомствола уларҙың ниндәй ҡалаларҙа лаборатор раҫланғаны тураһында әйтмәнеләр. Шулай уҡ республикала вирус инфекциялары менән сирләүселәрҙең артыуы күҙәтелә. Өлкәндәр араһында эпидемик сик 10% күтәрелде, ләкин хәл контролдә тотола, тине ведомствоның эпидемиологик күҙәтеү бүлеге етәксеһе вазифаһын башҡарыусы Зөһрә Шаһиева.\nУның һүҙҙәренсә, 12900 самаһы кеше киҫкен респиратор вирус инфекцияһы менән сирләй, уларҙың 60% яҡыны – балалар. Был һандар декабргә ҡарағанда күпкә түбәнерәк. Яңы йыл алдынан республикала 18 меңләгән кешегә ошондай диагноз ҡуйылды.\nМиҙгел алдынан киң күләмле вакцинация үткәреү һөҙөмтәһендә Башҡортостанда ауырыу кимәле түбән. Халыҡтың 45%, был иһә 1,8 миллион кеше, вирусҡа ҡаршы вакцина һалынды. Уҙған йылда республикала 1,6 миллион кешегә прививка яһалды.\nҒәҙәттәгесә, сирләүселәрҙең артыуы февралгә тура килә. Табиптар үҙаллы дауаланырға кәңәш итмәй. Ауырыуҙың билдәләләре күренеү һәм температура күтәрелеү менән табипҡа мөрәжәғәт итергә кәрәк. Был балаларға ла, өлкәндәргә лә ҡағыла. Бынан тыш, витаминдар һәм махсус препараттар эсергә мөмкин.\nТеги: Башҡортостан Республикаһы буйынса Роспотребнадзор, грипп, ОРВИ


Материалы за 03.06.2008 » Страница 3 » Архив газеты "Йәшлек"\nЖурналист булғым килә Мәғәриф\nМин һеҙгә Ишембай районынан яҙам. Теләгем – журналист булыу. Шиғырҙар яҙыу менән мауығам, гәзит-журналдарҙағы конкурстарҙа даими ҡатнашам. Журналист һөнәренә Башҡорт дәүләт университетында уҡытҡандарын беләм. Ниндәй фәндәрҙән имтихандар тапшырырға кәрәк, уҡыу түләүлеме икән? Әгәр ҙә аттестатыңда «өслө»ң булып та, яҙышырға һәләтең булһа, нисек уҡырға инергә? Документтарҙы ҡасан тапшырырға? Ҡабул итеү имтихандары ниндәй көндә башлана? Ошо һорауҙарға яуап яҙһағыҙ, бик шат булыр инем.\nБайрамдар гөрләп тора - һабантуйҙар мәле бит! Яңылыҡтар, Конкурстар\n12-15 июндә Талҡаҫ күле буйында башҡорт форумы ҡулланыусылары һабантуйы үтәсәк. Башҡорт Интернет-порталының иң әүҙем егеттәре һәм ҡыҙҙары милли ярыш төрҙәрендә, башҡа төрлө уйындарҙа ҡатнашыуҙан тыш, тарихи темаларға, илебеҙҙең бөгөнгөһө һәм киләсәгенә ҡағылышлы әңгәмә-диспуттар, «түңәрәк өҫтәл»дәр ойоштороуҙы ла планлаштыра. Һабантуй көндәрендә тарихыбыҙға «Батырша ихтилалы» исеме аҫтында ингән ҡанлы-шанлы ваҡиғалар үткән, Зәки Вәлиди, Муса Муртазин, Шәйехзада Бабичтар йөрөгән ер-һыу менән танышыу форсаты ла буласаҡ.\nавторы: admin | 3 июня 2008 | Фекерҙәр (1) | Тотош уҡырға\nЯңы һөнәрҙәр – заман талабы Мәғәриф\nЮғары уҡыу йорттары абитуриенттарға әленән-әле яңы һөнәрҙәр тәҡдим итә. Башҡорт дәүләт аграр университетында ошондай яңы специальностарҙың береһе – «Дәүләт муниципаль идара итеү». Дүрт йыл элек асылған ул. Бында ауыл, район, ҡала хакимиәттәре өсөн юғары белемле белгестәр әҙерләнә. Киләсәктә уларҙың күбеһенең етәксе вазифа биләүе лә ихтимал. Тәүге йылында бюджет нигеҙендә ике төркөм ҡабул ителгән. Улар араһында маҡсатлы йүнәлтмә буйынса уҡырға инеүселәр ҙә күп кенә. Былтыр маҡсатлы ҡабул итеүгә биш кенә урын бирелһә, быйыл ун урын бүленергә тейеш. «Дәүләт муниципаль идара итеү» специальносы буйынса белгестәр әҙерләй башлауыбыҙҙың маҡсаты – ауыл, район, ҡала хакимиәттәрен махсус белемле белгестәр менән тәьмин итеү. Белеүебеҙсә, әлеге ваҡытта уларҙа башлыса төрлө һөнәр белгестәре эшләй, ә закон дәүләт һәм муниципаль идара итеү системаһында юғары профессиональ белемле белгестәр эшләүен талап итә», – ти факультеттың деканы Рәфис Зиязетдинов.\nӘлеге ваҡытта бында республикабыҙҙың төрлө район-ҡалаларынан студенттар яңы һөнәрҙе үҙләштерә. Ниндәйерәк һөнәр белгестәре буласаҡ улар? Уҡырға ингәндә ниндәй имтихандар тапшырырға кәрәк? Уҡыуы ауырмы? Был хаҡта уларҙың үҙҙәренән һөйләтәйек:\nҒүмер бер генә Яңылыҡтар » Тормош юлдары ҡатмарлы\nҺылыуҙар яңғыҙлыҡҡа дусар\nБӨГӨН төшөмә инде Әлфирә. Ғаиләбеҙ менән йылмайып-көлөп урамдан китеп бара инек, ул бер магазиндан килеп сыҡты. Беҙгә ҡыҙығып ҡарап, ишек яңағына һөйәлеп бер аҙ тын ғына торғандан һуң, түгелеп илап ебәрҙе: «Ҡыйын миңә бында, кире ҡайтҡым килә! Нимәләр эшләп ҡарайым икән, кәңәш бирһәңсе?..» Устары менән битен ҡапланы, ә бармаҡ араларынан ҡанлы йәштәр аҡты. «Һин ҡайҙа һуң, Әлфирә?» – тип уға ынтылдым һәм... баҫлығып килеп уяндым. Ҡайҙан ғына төшөмә инде, яҡын әхирәтем дә түгел бит ул, тип борһаланып ята биргәс, тороп, ҡулыма ҡәләм алдым.


Кем ғәйепле? | ГТРК «Башкортостан» — Новости Уфы и РБ\n30 октября 2018 — 16:23\nӨфө статистика, информатика һәм иҫәп-хисап техникаһы колледжында белем алыусы ике студент хәҙер психолог ярҙамына мохтаж. Асыҡланыуынса, ҡыҙҙарҙың уҡытыусыһы уларҙы фатирына саҡырып, бәйләнә башлаған. Ҡыҙҙар сығып ҡасҡас, ир уларҙы бурлыҡта ғәйепләй. 16 йәшлек ҡыҙҙар уҡытыусы фатирына ниндәй маҡсат менән барған? Ир кеше был хәлде нисек аңлата?\nБеренсе курс студенттарына хәҙер уҡыу программаһын үҙләштерер өсөн өйҙә үҙаллы шөғөлләнергә тура килә. Улар колледжға барыу ғына түгел, ә өйҙән сығырға ла ҡурҡа. Ике әхирәт һүҙҙәренсә, октябрь башында 62 йәшлек оло уҡытыусылары уларҙы фатирына саҡыра һәм бәйләнә башлай. 16 йәшлек ҡыҙҙар уҡытыусы менән тәүҙә яҡшы мөнәсәбәттә булған. Ул студенттарға зачет тапшырыу эше менән һеҙгә ярҙам итәсәкмен, тип тә ышандырып йөрөгән. Фатирына ла ул ҡыҙҙарҙың бер ҡатлы булыуҙарын файҙаланыпмы, уҡыу программаһын ҡарарға тигән маҡсат менән саҡырған.\nБалиғ булмаған ҡыҙҙар һөйләүенсә, өйҙән көс хәлгә сығып ҡасҡас, бер нисә минуттан ирҙең ҡатыны шылтыратып, уларҙы бурлыҡта ғәйепләй башлаған. Тәүҙә уҡытыусы үҙе шылтыратып, ҡыҙҙарға нимә булғанын бер кемгә лә һөйләмәүҙе үтенгән. Йөҙ меңдән ашыу һумға биҙәүестәр урлауҙарында ғәйепләнгәнс, ҡыҙҙар был хәлде ата-әсәләренә түкмәй-сәсмәй һөйләп бирә. Студенттар һүҙҙәренсә, 62 йәшлек уҡытыусы колледжда башҡа ҡыҙҙарға ла бәйләнеп йөрөгән. Ә уҡытыусы иһә ул көндө арҡам ауырта ине, шуға ла ҡыҙҙар үҙҙәре машина саҡыртып өйгә тиклем оҙатырға тәҡдим итте, тип белдерә.\nАта-әсәләрҙе иһә уҡытыусының медицина учреждениеһына мөрәжәғәт итмәйенсә, студенттар ярҙамынан баш тартмауы аптырашта ҡалдырҙы. Зыян күреүселәр адвокат яллаған. Улар уҡытыусыға енәйәт эшен ҡуҙғатыуҙарын һорай. Ун алты йәшлек ҡыҙҙар хәҙер психолог ярҙамына мохтаж. Әйткәндәй, улар был колледжтан тиҙ арала документтарын алырға ниәтләй.


Тағы ла тиҙлек тураһында\n14 Ғинуар , 11:25\nБайрам көндәре “һә” тигәнсе үтте лә китте. Кем нисектер, көн аша буран ҡоторғанға күрә, әллә ҡайҙа йыраҡ юлға сығырға ла тура килмәне. Бәлки, шулай яҡшы ла булғандыр. Ана, яңы йылдың тәүге көндәрендә юлдарҙа тиҫтәләгән машиналарҙа кешеләрҙең аварияға эләккәне тураһында мәғлүмәт бар социаль селтәрҙәрҙе урап үтте. “Күрше ҡалаға барһам да, таксиға ҡарағанда, автобусты өҫтөнөрәк күрәм”, - тип һөйләп торҙо дауахананың травматология бүлегендә эшләгән танышым. Уның әйтеүенсә, аварияла таксистар аҙ йәрәхәт менән генә ҡотолһа, пассажирҙар иң яҡшы осраҡта, травматология йәки реанимация бүлегенә эләгә. Яңыраҡ Көйөргәҙе районында юл транспорты аварияһында бәләкәй баланың ҡазаланыуы тураһында һөйләп торҙо. Ейәне менән юлға сыҡҡан ирле-ҡатындың машинаһы менән ҡаршыға елгән техника бәрелешә. Һөҙөмтәлә ҡатын һәләк була. Иҫен юғалтҡан баланы ҡулына алған олатай: “Ҡотҡарығыҙ ейәнемде!”- тип травматологияның ҡабул итеү бүлегенә килеп инә. Аҡ халатлы ханымдың әйтеүенсә, әлбиттә, һәләкәткә осраған балалар бигерәк йәл, сөнки улар өсөн һәр саҡ өлкәндәр яуаплы. “Авариялар ҡыш көнө күберәк була, тип әйтә алмайым. Йәйге көндәрҙә лә ҡыҙған асфальт, эҫе һауа кешегә кире тәҫьир итә. Бер нисә йыл элек Ира боролошондағы светофорҙа йәш таксист иғтибарһыҙлыҡты юғалтып, бар тиҙлектә һулаҡайға боролған “КаМАЗ” машинаһы аҫтына инеп китә. Бер пассажир башы йәрәхәтләнеп, реанимация бүлегенә эләгә. Йәш ҡыҙ ауыр хәлдә була. Ашығыс ярҙам хеҙмәткәрҙәре уны дауаханаға илтеп еткергәнсе, йән бирә. “Әйтегеҙ, зинһар, ҡалғандар тереме?! “ - тип ярһып илаған, истерикаға бирелгән водителдеме, әллә сәскә атҡан мәлендә генә һәләк булған ҡыҙҙымы, уның туғандарын йәлләргәме был осраҡта?” - тип үҙемдән һорап ҡуйҙы әңгәмәсем. Хоҙай аралаһын төрлө һәләкәттәрҙән, руль артындағылар тиҙлекте һаҡлаһын, яңы йыл тик яҡшы хәбәр генә килтерһен һәммәбеҙгә.\nБайрам көндәре “һә” тигәнсе үтте лә китте. Кем нисектер, көн аша буран ҡоторғанға күрә, әллә ҡайҙа йыраҡ юлға сығырға ла тура килмәне. Бәлки, шулай яҡшы ла булғандыр. Ана, яңы йылдың тәүге көндәрендә юлдарҙа тиҫтәләгән машиналарҙа кешеләрҙең аварияға эләккәне тураһында мәғлүмәт бар социаль селтәрҙәрҙе урап үтте. “Күрше ҡалаға барһам да, таксиға ҡарағанда, автобусты өҫтөнөрәк күрәм”, - тип һөйләп торҙо дауахананың травматология бүлегендә эшләгән танышым. Уның әйтеүенсә, аварияла таксистар аҙ йәрәхәт менән генә ҡотолһа, пассажирҙар иң яҡшы осраҡта, травматология йәки реанимация бүлегенә эләгә.\nЯңыраҡ Көйөргәҙе районында юл транспорты аварияһында бәләкәй баланың ҡазаланыуы тураһында һөйләп торҙо. Ейәне менән юлға сыҡҡан ирле-ҡатындың машинаһы менән ҡаршыға елгән техника бәрелешә. Һөҙөмтәлә ҡатын һәләк була. Иҫен юғалтҡан баланы ҡулына алған олатай: “Ҡотҡарығыҙ ейәнемде!”- тип травматологияның ҡабул итеү бүлегенә килеп инә. Аҡ халатлы ханымдың әйтеүенсә, әлбиттә, һәләкәткә осраған балалар бигерәк йәл, сөнки улар өсөн һәр саҡ өлкәндәр яуаплы.\n“Авариялар ҡыш көнө күберәк була, тип әйтә алмайым. Йәйге көндәрҙә лә ҡыҙған асфальт, эҫе һауа кешегә кире тәҫьир итә. Бер нисә йыл элек Ира боролошондағы светофорҙа йәш таксист иғтибарһыҙлыҡты юғалтып, бар тиҙлектә һулаҡайға боролған “КаМАЗ” машинаһы аҫтына инеп китә. Бер пассажир башы йәрәхәтләнеп, реанимация бүлегенә эләгә. Йәш ҡыҙ ауыр хәлдә була. Ашығыс ярҙам хеҙмәткәрҙәре уны дауаханаға илтеп еткергәнсе, йән бирә. “Әйтегеҙ, зинһар, ҡалғандар тереме?! “ - тип ярһып илаған, истерикаға бирелгән водителдеме, әллә сәскә атҡан мәлендә генә һәләк булған ҡыҙҙымы, уның туғандарын йәлләргәме был осраҡта?” - тип үҙемдән һорап ҡуйҙы әңгәмәсем. Хоҙай аралаһын төрлө һәләкәттәрҙән, руль артындағылар тиҙлекте һаҡлаһын, яңы йыл тик яҡшы хәбәр генә килтерһен һәммәбеҙгә.


Үрге Тәтешлелә билбау көрәше буйынса Рәсәй беренселеге башлана // Спорт | новости башинформ.рф\nҮрге Тәтешлелә билбау көрәше буйынса Рәсәй беренселеге башлана\n12:54, 13 марта 2015 Спорт\nӨФӨ, 2015 йыл, 13 март. /«Башинформ» мәғлүмәт агентлығы, Дмитрий Слезин/.\n13-14 мартта Тәтешле районы Үрге Тәтешле ауылының «Спорт планетаһы» физкультура-һауыҡтырыу комплексында 20 йәшкә тиклемге үҫмерҙәр араһында билбау көрәше буйынса Рәсәй беренселеге уҙа.\nЯрыштың ойоштороусылары — Рәсәйҙең Спорт министрлығы, Бөтә Рәсәй билбау көрәше федерацияһы, Башҡортостандың йәштәр сәйәсәте һәм спорт министрлығы, Башҡортостандың билбау көрәше һәм милли көрәш буйынса федерацияһы, Тәтешле районы хакимиәте.\nБәйгелә 200-ҙән ашыу спортсы ҡатнаша. Башҡортостандан 40 көрәшсе сығыш яһай, улар араһында былтыр билбау көрәше буйынса донъя чемпионатында көмөш миҙалға лайыҡ булған Артур Зөлҡәрнәев тә бар.\nТеги: билбау көрәше,юниорҙар,рәсәй беренселеге


Йылы ямғыр булып » Журнал Башкортостан кызы | Башҡортостан ҡыҙы журналы\nЙылы ямғыр булып\nҺөйөклө әсәһенә һыйынып, апайҙарының кәңәштәрен тыңлап, һеңлеһен ҡурсалап, мәж килеп, шау ҡыҙҙар араһында үҫергә тура килә уға. Бәләкәйҙән генә атайһыҙ ҡалғас, донъя мәшәҡәттәрен ҡыҙҙарҙыҡы-егеттәрҙекенә бүлмәй, сабыр ғына үҙҙәре тарта. Сымырылығы, ауырлыҡтар алдында албырғамауы, тәүәккәллеге лә шунан килә.\nИнде үткән быуатта тороп ҡалған 1992 йылда республикала үҙенә күрә сағыу, ят бер ваҡиға була – беренсе «Һылыуҡай» бәйгеһе үтә, унда Гран-при алыусы ун биш йәшлек кенә наҙлы ҡыҙҙың рәсемен «Башҡортостан ҡыҙы» журналының тышлығында бирәләр. Ошо нескә баланың ҡулдарына көрәк тә, һәнәк тә тотоп, көндәр буйы йә сөгөлдөр утап, йә бесәнгә йөрөп, түрбашҡа инһә иһә ҡотло хужабикәгә әйләнеп яҡындарын һөйөндөрөүен, әсәләренә ауырлыҡ һалмайбыҙ, уны яңғыҙ тойҙормайбыҙ, атайлыларҙан кәм булмайбыҙ тип сәмләнеп донъя көтөүсе дүрт уңған ҡыҙҙың береһе булыуын, әлбиттә, уның гүзәллегенә һоҡланыусы журнал уҡыусылар күҙ алдына ла килтермәй.\nЙылдар үтә. Федоровка районы Оло Сытырман ауылында тыуып үҫкән маҡсатлы ҡыҙ Рәми Ғарипов исемендәге республика башҡорт гимназия-интернатын көмөш миҙалға тамамлай. Мәктәптең бейеү ансамблендә солист та була, һөйөклө уҡытыусыһы – яҙыусы Рәсимә Ураҡсина етәкләгән әҙәби түңәрәктә лә әүҙем шөғөлләнә. Өфө сәнғәт институтында, Рифҡәт Исрафилов төркөмөндә белем ала. Барыһы ла уны театрҙа, сәхнәлә балҡыр тип көтә, тик һылыу үҙе кадр артында ҡалған икенсерәк һөнәрҙе күңеленә яҡын итә. Студент йылдарында уҡ Луиза Фархшатованың саҡырыуы буйынса Башҡортостан телевидениеһының «Тамыр» студияһында эш башлай. Ун ете йылдан ашыу бер урында таштай батып, режиссер булып хеҙмәт итә.\n«Балаларҙың һәр нәмәне ысынға алып, ихлас уйнауы оҡшай, уларға бит бойороп булмай, теләйҙәр икән төшәләр, теләмәһәләр, хет әллә ниҙәр вәғәҙәлә, ыңғайлатып булмай. Шуның өсөн дә «Тамыр» каналы яһалмалыҡтан алыҫ. Телевидениела һәр тапшырыу – тотош команданың хеҙмәт емеше. Һәр бер эшкә тотонғанда яҡшы һөҙөмтә мөхәррир, оператор, грим оҫтаһы, ассистент, рәссам булһынмы, һәммәһенең эшенә яуаплы ҡарауына бәйле. Ул яҡлап коллегаларымдан, етәкселектән уңдым. «Тамыр»ҙа эшләйем тип янып торған, үҙен һөнәри яҡтан тулыһынса асырға тырышҡан кешеләр йыйылған. Был, моғайын да, етәксебеҙ Гөлназ Фәрит ҡыҙы Ҡолһаринаның буласаҡ хеҙмәткәрҙәрҙе күңеле менән тойоп, һайлап ала белеүенә бәйлелер. Сабыйҙарҙың ихласлығы һәм эштәге иптәштәремдең алсаҡлығы – мине «Тамыр»ға бәйләп тотоусы көс. Режиссер өсөн сценарийҙа таянып эшләрлек идея булыуы мөһим, шөкөр, ҡыҙыҡлы фекергә, ижади хыялға бай мөхәррирҙәр менән эшләргә тура килде. Ике тиҫтә йылға яҡын режиссерлыҡ итһәм дә, һаман да яңы эшкә тулҡынланып тотонам, тапшырыу йә фильм нисек килеп сығыр, тип борсолам, әммә сценарийҙы кадрҙарға бүлеп күҙаллау, ролгә геройҙар һайлау, съемкалар, монтаж, көй һалыу, тауышты көйләү – эшемдең һәр этабынан, ижади процестан ләззәт табам», – ти Башҡортостандың атҡаҙанған матбуғат һәм киң мәғлүмәт саралары хеҙмәткәре Ләйсән Фәрүәз ҡыҙы Солтанғолова.\nМостай Кәримдең атаҡлы әҫәре нигеҙендә төшөргән тәүге эше – «Беҙҙең өйҙөң йәме» телефильмында уҡ ул үҙен ижади ҡарашлы, ҡотло ҡуллы оҫта режиссер итеп танытты. Унан һуң бер-бер артлы төшөрөлгән «Алһыу таң илендә», «Ҡарйондоҙ», «Һаулыҡ – ҙур байлыҡ», «Бер туған ғына бәпес кәрәк», «Әсә йөрәге», «Кәкүк сәйе», «Малайҙар», «Умырзая», «Тылсымлы ҡойроҡ», «Балҡас», «Ҡолонҡай» – балалар яратып ҡараған, тамашасы ҡабат-ҡабат һорап эфирға ҡуйҙырған, «Тамыр»ҙың алтын фондын тәшкил иткән, Рәсәй кимәлендәге төрлө фестивалдәрҙә еңеү яулаған ошо һәм башҡа бихисап әкиәти, мажаралы, ватанға һөйөү тәрбиәләгән таҫмаларға ул үҙенең бар күңел көсөн, йөрәк йылыһын һала. Алып барыусы булараҡ та башҡорт теленә өйрәткән «Әлиф-би» телевизион дәрестәрендә, йөҙәрләгән «Сәңгелдәк», «Әкиәт китабы» тапшырыуҙарында ҡатнашып тамашасы һөйөүен яулай. «Быуат кешеһе» проектында автор һәм режиссер ҙа булып сығыш яһаһа, «Семәр», «ӘЮЯ ҡаласығы» кеүек тапшырыуҙарҙың алыштырғыһыҙ режиссеры ла була Ләйсән Фәрүәз ҡыҙы. Ун ике йыл рәттән йыл да «Тамыр» каналы ойошторған балалар өсөн концерттарҙа ла ҡуйыусы-режиссер ролен лайыҡлы башҡара. Эш араһында Мәскәүҙәге Телевидение һәм радио хеҙмәткәрҙәренең квалификацияһын күтәреү институтын уңышлы тамамлап, икенсе юғары белем хаҡында дипломын ҡулына алып, ике малайға әсәй булырға өлгөрә.\nТелевидение эшендә ваҡыт менән иҫәпләшеп тороу юҡ, съемкалар йыш ҡына төнгәсә дауам итә йә ял көндәрендә монтажларға сығырға тура килә, шуға ла өлкән улы Данил ысын ғына «Тамыр» малайы булып үҫте. Сабый сағынан әсәһенә эйәреп монтажлау бүлмәһе йә съемкалар майҙансығында уйнап ултырыр ине. Дүрт йәше тулыр-тулмаҫтан «Сәңгелдәк»тә төшә башланы, байтаҡ фильмдарҙа ҡатнашты, «Тамыр» вокаль ансамбленең дә алыштырғыһыҙ йырсыһы булараҡ танылды. Рус мәктәбендә уҡыуына ҡарамаҫтан, башҡортса шул тиклем матур һөйләшкән, спорт менән дуҫ, кескәй туғаны Айрат өсөн йән атып, ҡустым тип торған Данил менән Ләйсән бөгөн хаҡлы рәүештә ғорурлана.\nБашҡорт ҡыҙҙарына ғына хас тәүәккәллек һәм тыйнаҡлыҡ бар Ләйсәндә. Йылдар буйы баш баҫып эшләһә лә, башҡарғандары хаҡында артыҡ асылып һөйләп бармай ул, маҡтаныу хаҡында һүҙ ҙә юҡ. Яҙмыш ҡушыуылыр инде, сирек быуат юлдарыбыҙ йәнәш. Бер класта белем алдыҡ, һуңынан «Тамыр»ҙа ун йыл иңгә-иң терәп, ул – режиссер, мин сценарист һәм мөхәррир булараҡ «Сәңгелдәк»тәр, балалар өсөн фильмдар төшөрҙөк. Эштә төрлө мәлдәр була, ләкин уның ҡатмарлы хәлдәрҙе яйлай белеүе, сетерекле ваҡиғаларға артыҡ әһәмиәт бирмәй, башлаған эшенән тайпылмауы һәр осраҡта ла ҡотҡара ине. Бер йортта ике ҡатын булһа, аш тоҙһоҙ бешә, тигән әйтем бар. Әммә тапшырыуҙар эшләгәндә уға тулыһынса ышанып, мөхәррир ҙә, рәссам, видео һәм монтаж операторҙары, водитель һәм ут ҡуйыусылар ҙа «тоҙ» хаҡында борсолмай ине. Сөнки Солтанғолова менән эшләйҙәр икән, ул барыһын да күҙ уңында то та тигән ышаныс алдан йөрөй. Авторҙарҙың иң мажаралы идеяларына ла ҡаршы килмәне ул. «Сәңгелдәк» төшөрәбеҙ тип, Әбйәлил, Белорет, Бөрйән, Ҡырмыҫҡалы, Күгәрсен, Ишембай яҡтарына бәләкәй балаларҙы тейәп сығып китә инек. Был тапшырыуҙы эшләр өсөн хатта Төркиәгә барып етергә яҙҙы, алып барыусыбыҙ биш йәшлек кенә Гөлнәзирәнән Зәки Вәлиди Туған, Абдулҡадир Инандарҙың балалары менән әңгәмәләр ҡорҙороу өсөн дә бит ҡыйыулыҡ талап ителгән.\nКеше хаҡында иң беренсе сиратта уның башҡаларға мөнәсәбәтенә ҡарап фекер йөрөтәләр. Ләйсәндә, уның Әлфиә, Әнисә апайҙарында һәм Гөлфиә һеңлеһендәге кеүек, иң һоҡландырғаны –уның әсәһенә ҡарата мөғәмәләһе. Улар ҡәҙерле кешеләрен бер-береһенә һөйләгәндә лә әсәй тип түгел, әсәйем тип өндәшәләр. Әсәйем ҡыҙҙары ҡайтманы тимәһен, әсәйем бесән эше һуңға ҡала тип борсолмаһын – уның ике һүҙенең береһендә әсәйем. Ғәзиздәре Фирҙәүес Әғзәм ҡыҙы – аталары Фәрүәз Фәсхетдин улы һымаҡ Ашҡаҙар буйынан, Федоровка районы Оло Сытырман ауылынан. Шунда тыуып үҫкән, шунда ғүмер кисерә. Йәшләй генә тол ҡалған Фирҙәүес апайҙы ауылдаштары ҡыйыу, тура һүҙле, егәрле һәм бөтмөр булғаны өсөн хөрмәт итә. Шатлыҡта ла, ауыр саҡтарҙа ла ҡайтып һыйыныр тыуған йорттоң йылыһын һаҡлап, терәк булып йәшәй бит ул.\nАшҡаҙар буйы башҡорттарында туғанлыҡ хисе, бер-береңә терәк булыу сифаты көслө. Башҡортостандың күп милләтле көньяҡ-көнбайышында башҡа халыҡтар араһында ауыл-ауыл шулай берҙәм булмағанда үҙ йөҙөңдө юғалтыу өсөн дә күп кәрәкмәйҙер. Ләйсән Фәрүәз ҡыҙы ла затынан килгән ошо күркәм һыҙаттарға тоғро. Бөгөн ул бәләкәс Айрат менән декрет ялында. Бар ваҡытын, иғтибарын ғаиләһенә бағышлай. «Беренсе балаға барыбер ҙә етерлек иғтибар теймәй ул, йәшлек менән барыһын да эш араһында башҡараһың, үҫтерәһең. Икенсегә әсәй булғас, был бөйөк хисте бар матурлығында астым. Сабыйымдың һәр ымы, хәрәкәте, йылмайыуы һәм талпыныуы әлеге мәлдә минең өсөн әллә ниндәй проекттарҙан да ҡиммәтерәк, ҡәҙерлерәк. Әммә яратҡан эшемде барыбер ҙә күҙ уңынан бөтөнләйгә ысҡындыра алманым, «Тамыр»ҙың тапшырыуҙарын күҙәтеп, анализлап барам, уңыштары өсөн ҡыуанам. Телевидениела бит технологиялар йыллап түгел, айлап, көнләп үҙгәрә. Заман арбаһынан төшөп ҡалғы килмәй, ләкин бәләкәсемде ҡосағыма алһам, әсә булыуҙан да ҡиммәтерәк нимә бар ҡатын-ҡыҙ өсөн, тип тынысланам. Улдарымдың йәш айырмаһы ҙур ғына, Данилдың сабый сағы бер аҙ онотолған, байтаҡ йылдар күп ваҡытым эштә үткән. Шуға өйҙә ултырыу тәүҙә үҙемә сәйер ҙә тойола ине. Әле күнектем, декрет ялы уйҙарҙы тәртипкә килтереп, баш әйләндергес эш тиҙлегенән бер аҙ туҡталып, донъяуи ҡиммәттәр хаҡында уйланып алыр өсөн дә бик ҡулай мәл икән тип, балаларыма арнаған һәр минутымдың ҡәҙерен белергә тырышам», – ти режиссер.\nЛәйсәндең өҫтәлендә әйләнгән һайын яңы китап ята, төрлө жанрҙағы әҫәрҙәрҙе күп уҡый ул, ә һуңғы ваҡыт бигерәк тә тәрбиә өлкәһенә ҡағылғандарын үҙ итә. Ҡыҙҙар ғына үҫкәс, малайҙар бағыуҙың нескәлектәрен дә өйрәнәм, ти. Уның гел бөхтә, зауыҡлы кейенеүенә лә иғтибар итмәй мөмкин түгел, һәр ваҡыт матур, ыҫпай күренеүҙең сере нимәлә һуң? «Кейем-һалымды ниндәйҙер стилгә яраштырып һайламайым. Ул минең кәйефемде сағылдыра, тәү сиратта уңайлы һәм тәбиғи туҡымаларҙан булғанын ҡарайым. Моданың яңы йүнәлештәренә тура килтереп кенә кейенмәһәм дә, дөйөм тенденцияларҙы иҫәпкә алам. Ул эш, ял йә спорт өсөн тура килеп тә торорға тейеш, әлбиттә. Кәйеф күтәрер өсөн генә шопингҡа йөрөрлөк ҡалын кеҫә юҡ. Әммә ҡайһы берҙә күңелемә берәй образ инһә, шуға тура килтереп «Тамыр»ҙа хеҙмәт иткән оҫта дизайнерҙарҙан күлдәк йә салбар-фәлән тектереп алам. Һәр йәштең үҙ матурлығы бар. Иң мөһиме – күҙҙәр йәшәү теләге менән бәхетле янып торһон ул. Фитнесҡа йөрөргә мөмкинлек булмаһа ла, иртәнсәк 15–20 минутлыҡ ябай зарядканы мотлаҡ эшләп алам, тәбиғи битлектәр яһайым. Гүзәл зат үҙенә ҡул һелтәп ҡуйырға тейеш түгел, теләк булһа, ҙур аҡсалар сарыф итмәй ҙә үҙеңде тәрбиәләп торорға мөмкин. Ә бәхет – әлеге мәлдәге күңел торошо, балаларҙың, яҡындарҙың һаулығы, йәшәр урының, яратҡан эшең булыуы, маҡсаттарыңдың тормошҡа ашыуы... Быға өлгәшер өсөн бөгөнгө заманда ынтылыш, аҡса ла эшләй белеү кәрәктер. Әммә бөтә нәмәлә сама мөһим, шул уҡ тәрбиәлә лә сиктән сиккә һуғылыу яҡшыға килтермәй. Алған йүнәлештән тайпылмаҫ өсөн, бар өлкәлә лә алтын урталыҡты һаҡлау зарур», – Ләйсәндең тормошҡа ҡарашы ябай һәм уға һөйөп бағыуы ла ярылып ята был юлдарҙа.\nҺәр кем донъяға үҙ тәғәйенләнеше менән килә. Хоҙай тарафынан бирелгән һәләттәрҙе урынлы ҡулланып, кешеләргә файҙа килтереп йәшәй алғанда ғына күңел көр була. Ләйсән Фәрүәз ҡыҙы – үҙен яратҡан эшенә арнап, унан тәм табып йәшәгән бәхетлеләрҙең береһе ул. Балалар – халҡыбыҙҙың иртәгәһе. Уларҙың йөрәгенә әле ниндәй ҡиммәттәр һалына, киләсәгебеҙ ҙә шулай буласаҡ. «Тамыр» каналының төптән егелеп эшләгән режиссерҙарының береһе – ижади күңелле һылыу был хәҡиҡәтте яҡшы аңлай һәм, ләйсән тигән йылы ямғыр булып, милләтебеҙҙең йәйғорло киләсәген туҡыуҙа үҙенең ҡабатланмаҫ өлөшөн индерә.\nТеги: Кино йылы


Бронза — Башҡорт Википедияһы\nБронза - баҡыр иретмәһе, ғәҙәттә аҡ ҡурғаш төп ҡушылдыҡ булып тора, ләкин алюминий, кремний, бериллий, ҡара ҡурғаш һәм башҡа элементтар ҡушылған баҡыр иретмәләрен шулай ук бронзаға индерәләр. Мәгәр цинк ҡатнашмаһы (был еҙ ) һәм никель (был мельхиор) бронзаға индерелмәй. Ҡағиҙә булараҡ, барлыҡ бронзаларҙа ла аҙ ғына күләмдә өҫтәмәләр: цинк, ҡурғаш, фосфор һәм башҡалар ҡушылған була.\n8600 килограмм на кубический метр\nМоос шкалаһы буйынса ҡатылыҡ\nБронзанан ҡойолған статуэтка\nКеше аҡ ҡурғашлы бронзаны Бронза осоро башында иретергә өйрәнгән, һәм ул бик оҙаҡ ҡулланылып килгән. Хатта Тимер быуат башланыу менән дә бронза мөһимлеген юғалтмай.\nБронза, тығыҙлығы маркаһына һәм индерелгән ҡушылмаларына ҡарап, 7500-8700 кг / м³ тәшкил итә; иреү нөктәһе 930-1140 ° C.\n2 Боронғо Башҡортостандың бронза археологик ҡомартҡылары\nБеҙҙең эраға тиклем V мең йыллыҡҡа ҡараған иң боронғо бронза әйберҙәр Иран тау битендә һәм Сербиянең Плочник ауылы янында табылған. Рәсәйҙә иң боронғо бронза экспонаттарҙы 1897 йылда Рәсәй археологы Николай Веселовский Кубань йылғаһы төбәгендә ( Майкоп мәҙәниәте тип атала, б.э.т. IV мең йыллыҡтың икенсе яртыһы ) асҡан. Майкоп ҡурғандары бронзаһы, нигеҙҙә, баҡыр һәм мышаяҡ иретмәһенән тора. Тора-бара ныҡлы һәм һығылмалы металл турында мәғлүмәт Яҡын Көнсығышҡа һәм Мысырға барып етә. Бында аҡ ҡурғаш-баҡыр иретмәһенә күсеүҙән һуң, бронза иң мөһим декоратив материалдарҙың береһе булып китә.\nБоронғо Башҡортостандың бронза археологик ҡомартҡыларыҮҙгәртергә\nКөньяҡ Уралда бронза быуаттың иң иртә археологик ҡомартҡылары б.э.т. II мең йыллыҡ башына ҡарай. Башҡортостанда Бронза быуатҡа ҡараған яҡынса 600 ҡомартҡы табылған, уларҙың күбеһе Ағиҙел, Дим, Кама, Урал, Ыҡ, Әй һ.б. йылғалар бассейнында урынлашҡан. Көньяҡ Уралда баҡыр рудниктарын эшкәртеү энеолит осоронда башлана. Баҡыр рудаһы ятҡылыҡтарына айырыуса Көньяҡ Уралдың көнбайыш битләүҙәре - Дим, Яйыҡ, Һаҡмар һ.б. йылғалар бассейндары бай.\nБронза ҡойоу эше м‑н шөғөлләнеү эҙҙәре - ҡойоу формалары, иретеү туҫтаҡтары һәм тигелдәре, шлак һәм баҡыр рудаһы бөртөктәре Айыт торамаһында, Баланбашта, Таулыҡай торамаһында һ.б. табылған. Бронза биҙәүестәр, хәнйәр, һөңгө осо, бысаҡ, ураҡ, балта, биҙәүестәр һ.б. бронза әйберҙәр киң ҡулланылыш тапҡан һәм сауҙа йәки алмашыу объекты булған \nЕҙ — баҡыр менән цинк иретмәһе\nМельхиор — баҡыр менән никель иретмәһе\nГришин Ю.С. Древняя добыча меди и олова. М., 1980.\nБронза, сплав // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том). — СПб., 1890—1907. (рус.)\n↑ В.С.Горбунов, Ю.А.Морозов Бронза быуаты//Башҡорт энциклопедияһы 2020 йылдың 26 октябрь көнөндә архивланған.\nhttps://ba.wikipedia.org/w/index.php?title=Бронза&oldid=1051502 ҡабул ителгән\nПоследний раз редактировалась 9 август 2021 в 12:12\nБыл бит һуңғы тапҡыр 12:12 9 август 2021 үҙгәртелгән.


Паласов йорто — Башҡорт Википедияһы\n47°12′40″ с. ш. 38°56′18″ в. д.HGЯO\nПаласов йорто Украина тыҡрығы яғынан\nУрыны Ростов өлкәһе, Таганрог ҡалаһы, Грек урамы, 61\nПаласов йорто Викимилектә\nПаласов йорто — Ростов өлкәһенең Таганрог ҡалаһында, Украина тыҡрығы һөҙәклегендә урынлашҡан бер һәм бер ярым ҡатлы йорт. Төбәк әһәмиәтендәге мәҙәни мираҫ объекты (1992 йылдың 18 ноябрендәге 301-се ҡарар).\nАдресы: Таганрог ҡалаһы, Грек урамы, 61.\nТаганрог ҡалаһының Грек урамындағы ярым подваллы бер ҡатлы 61-се йорт, XIX быуаттың өсөнсө сирегендә төҙөлгән. Йорт тулы хоҡуҡлы статский советник Николай Дмитриевич Алфераки милеге була, ә Николай Дмитриевич үлгәндән һуң уның улдарына — композитор Ахилес, камергер Михаил, зоология белгесе Сергейға ҡала. Йорт бинаһы Украина тыҡрығы һөҙәклегендә, тыҡрыҡтың Грек урамы менән киҫешкән урынында төҙөлгән.\nБина фасады. Грек урамы, 61\n1880-се йылдар аҙағында йортто грек подданныйы Номикос Антон һатып ала. Уның вафатынан һуң васыятнамә буйынса йорт уның вариҫтарына күсә. 1910-сы йылдарҙан алып 1925 йылға тиклем йорт, йөҙ башы Иван Иванович Минаев һәм ҡатыны Екатерина Петровна милегендә була.\nҠыҙыл кирбестән һалынған бер ярым ҡатлы йорт корпусы, мөйөштәге йорттоң дауамы булып тора һәм унан һуңыраҡ, ләкин шулай уҡ XIX быуаттың 3-сө сирегендә төҙөлгән. Корпустың хужаһы сауҙагәр ҡатын Александра Анастасьева була.\nЙорт бер ярым ҡатлы була, сөнки Украина тыҡрығы Грек урамы яғына ҡарай һарҡыу. 1842 йылда Александра Анастасьева Таганрог сауҙагәре Ставро Анастасьевич Анастасьевҡа кейәүгә сыға. 1880-се йылдарҙа уларҙан йортто, был ваҡытҡа вафат булған сауҙагәр, төрөк подданныйы Савва Егорович Паласовтың ғаиләһе һатып ала. Паласовтар тәмәке һәм тәмәке изделиелары менән сауҙа итәләр, уларҙың Таганрогтың төрлө райондарында тағы бер нисә йорто була. Паласовтар йортоноң подвал ҡатында генерал Аракиндың, хәрби прокурорҙың ғаиләһе йәшәгән.\nXX быуат башында йортто Сумы сауҙагәре, ер биләүсе Дмитрий Васильевич Черевков һатып ала, ул Таганрогтың Александр урамындағы сауҙа рәттәрендә бер нисә магазин тота. Дмитрий Васильевич 1906 йылдың 28 декабрендә, 62-се йәшендә вафат була, васыятнамә буйынса ярлы уҡыусыларға стипендия өсөн 60 мең һум иғәнә ҡалдыра.\nДмитрий Васильевич үлгәндән һуң, йорт грек подданныйҙары бер туғандар Харлампий һәм Спиридон Иванович Муссуриҙарға күсә. Улар 1925 йылға тиклем йортҡа хужа булалар. 1910-сы йылдарҙа был йортта Рус пароходсылыҡ һәм сауҙа йәмғиәте вәкиле М. Е. Смольников һәм Таганрог коммерция училищеһының немец теле уҡытыусыһы Матвей Иванович Шмидт фатирҙа торалар.\nҠыҙыл кирбестән һалынған йорттоң тура дүртмөйөшлө тәҙрәләрен өсмөйөшлө кәрниздәр һәм фронтондар биҙәй. Корпустың парад ишектәре Грек урамы яғынан эшләнгән, улар кәрниздәр һәм колонналар менән биҙәлгән.\nСовет власы йылдарында бина дәүләт милкенә күсерелә. Әлеге ваҡытта был биналар торлаҡ йорт. Төбәк әһәмиәтендәге мәҙәни мираҫ объекты булып торалар.\nТаганрог Грек урамы, 61\nhttps://ba.wikipedia.org/w/index.php?title=Паласов_йорто&oldid=667502 ҡабул ителгән\nБыл бит һуңғы тапҡыр 18:51 30 март 2017 үҙгәртелгән.